Kanser kolon ‘musuh dalam selimut’

RAMAI yang masih tidak mengetahui kanser kolon merupakan penyakit kanser kedua penyebab kematian direkodkan di negara ini yang menyerang ‘mangsanya’ dalam keadaan senyap.

Kanser yang dikenali sebagai Kanser Kolorektal kini telah menyerang rakyat Malaysia apabila kajian mendapati kira-kira 15 orang daripada 100,000 lelaki di negara ini dijangkiti penyakit berkenaan malah jumlah itu juga membabitkan wanita apabila sebanyak 11 daripada 100,000 pesakit adalah dalam kalangan wanita.

Doktor Pakar Gastroenterologi, Hepatologi dan Perubatan Dalaman Pantai Hospital Ayer Keroh, Dr. Ng Chiun Yann berkata, kesedaran masyarakat dalam mengenali penyakit itu masih pada kadar yang rendah berikutan kadar penerimaan prosedur menjalani ujian saringan kurang menerima sambutan.

Perubahan tabiat dalam proses pembuangan air besar menyokong kepada simptom awal penyakit terbabit malah ada pesakit terpaksa berdepan dengan gejala pembuangan najis berdarah juga membawa kecenderungan kepada permasalahan terbabit.

Dr. Ng berkata, sakit di bahagian bawah perut turut menyumbang kepada simptom terbabit malah ia akan membawa pesakit kepada hilangnya selera pemakanan dan penurunan berat badan yang mendadak.

“Malah fizikal pesakit juga akan berubah apabila ada pesakit akan bermuka pucat akibat kurangnya darah merah di badan,” katanya kepada Melaka Hari Ini.

Secara kebiasaannya, kanser ini akan menyerang manusia yang lebih berusia malah faktor keturunan juga merupakan antara risiko seseorang cenderung untuk menerima penyakit ini. Kebelakangan ini, bilangan kanser kolorektal juga semakin meningkat dalam kalangan orang muda.

“Antara faktornya adalah menerusi diet pemakanan seharian di mana individu yang sering mengamalkan pemakanan daging proses seperti sosej, peperoni dan ham.

Tambahnya, apabila seseorang itu tidak mempunyai simptom penyakit itu, saringan boleh dilakukan dengan kaedah ujian pengesanan darah menerusi najis atau pemeriksaan kolonoskopi.

Menurut Dr. Ng, polip merupakan seketul daging yang tumbuh di dalam dinding usus besar dan polip boleh membesar sehingga membentuk seakan seketul cendawan atau brokoli. Dari masa ke masa, sesetengah polip kolon boleh membesar dan menjadi kanser kolon, yang mungkin membawa maut apabila ditemui pada peringkat akhir.

Beliau berkata, sekiranya seseorang dikesan mempunyai polip yang tumbuh di dalam usus, ia perlu dirawat dengan kadar segera menerusi pemotongan polip yang boleh dilaksanakan semasa menjalani kolonoskopi.

Menerusi langkah pencegahan awal, rawatan prosedur kolonoskopi akan dilaksanakan bagi mengesan permasalahan yang berlaku dalam usus besar malah ia juga merupakan antara rawatan bagi membuang polip yang tumbuh di dalam organ itu.

Menerusi prosedur terbabit, satu tiub fleksibel akan dimasukkan ke dalam saluran dubur pesakit dan disambungkan dengan alat perakam video bagi mengesan pemeriksaan di dalam usus tersebut.

“Sebelum ujian kolonoskopi dijalankan, pesakit perlu menjalani proses penyediaan usus untuk membersihkan usus dari najis dan membolehkan pemeriksaan usus dibuat dengan jelas.


Negeri Sembilan masuk Fasa Dua

PUTRAJAYA 24 Ogos – Perdana Menteri mengumumkan Negeri Sembilan beralih dari Fasa Satu ke Fasa Dua, Pelan Pemulihan Negara (PPN) bermula Khamis ini, memetik laporan Berita Harian sebentar tadi.

Datuk Seri Ismail Sabri Yaakob berkata, ini berikutan keadaan COVID-19 di Negeri Sembilan yang bertambah baik dengan menunjukkan trend penurunan penggunaan wad unit rawatan rapi (ICU) daripada lebih 120 peratus kapasiti pada hujung Mei kepada kurang daripada 40 peratus semalam.

Beliau berkata, perkembangan itu selaras dengan pencapaian kadar vaksinasi yang semakin tinggi, iaitu 72.3 peratus daripada kalangan penduduk dewasa yang menerima dua dos.

“Keputusan ini diputuskan dalam Mesyuarat Jawatankuasa Khas Majlis Keselamatan Negara (MKN) dan atas nasihat Kementerian Kesihatan (KKM),” katanya dalam kenyataan hari ini.

Ismail Sabri berkata, antara kelonggaran yang akan diberikan kepada penduduk Negeri Sembilan sama seperti negeri-negeri lain yang beralih ke Fasa Dua, termasuk kebenaran pergerakan rentas daerah bagi individu yang lengkap dua dos vaksin; pasangan suami isteri jarak jauh dibenarkan merentas negeri bagi tujuan berjumpa pasangan masing-masing, dengan syarat kedua-duanya lengkap dua dos vaksin.

Kemudahan lain, beliau berkata, ialah ibu bapa atau penjaga yang sudah melengkapkan vaksinasi serta mempunyai anak bawah usia 18 tahun yang menetap di negeri lain, dibenarkan merentas negeri untuk berjumpa.

Katanya, individu sudah melengkapkan vaksinasi juga dibenarkan menjalankan aktiviti solat di masjid dan surau tertakluk kepada ketetapan dan SOP oleh pihak berkuasa agama negeri.

“Aktiviti keagamaan di rumah ibadat agama lain bagi individu yang lengkap menerima dua dos vaksin tertakluk kepada ketetapan Kementerian Perpaduan Negara.

“Hanya pelanggan yang lengkap menerima dua dos vaksin dibenarkan untuk ‘dine-in’ di restoran, warung dan premis kedai makan. Pemilik premis pula wajib memaparkan notis penerimaan pelanggan yang lengkap divaksinasi.

“Aktiviti pelancongan hanya dibenarkan dalam negeri yang sama sahaja, dengan syarat wajib sudah menerima dua dos vaksin bagi mereka yang ingin menginap di hotel dan ‘homestay’,” katanya.

Pada masa sama, Ismail Sabri berkata, setakat semalam, seramai 13,315,774 juta individu sudah melengkapkan vaksin COVID-19 iaitu 56.9 peratus daripada kalangan populasi dewasa, manakala jumlah kadar vaksinasi satu dos ialah 18,476,589 individu (iaitu 78.9 peratus daripada kalangan populasi dewasa).


COVID-19: Melaka antara negeri catat keputusan positif penurunan kes

KUALA LUMPUR 13 Mac – Melaka merupakan antara negeri yang catat keputusan positif dari segi penurunan kes COVID-19 sejak 14 hari lalu, yang turut disertai negeri Pahang, Kelantan, Putrajaya, Labuan dan Sabah, menurut laporan portal Berita Harian.

Pergerakan 14 hari taburan kes COVID-19 di Malaysia menunjukkan perkembangan positif apabila bilangan daerah yang bertukar kepada zon hijau dan kuning daripada jingga dan merah semakin bertambah, setakat semalam.

Ia dilihat selaras dengan trend penurunan kes harian baharu COVID-19 ketika ini yang merekodkan bawah 2,000 kes sejak tujuh hari lalu, dengan yang terendah adalah 1,280 kes pada Selasa lalu.

Sebanyak 63 daerah dikategori sebagai zon kuning setakat semalam, berbanding 53 daerah zon kuning pada 14 hari lalu, manakala daerah zon hijau kekal 20 dalam tempoh sama.

Jumlah daerah zon merah pula mencatatkan penurunan daripada 66 pada 14 hari lalu kepada 56 setakat semalam, manakala daerah zon jingga kekal 20 dalam tempoh sama.

Kedah antara yang mencatatkan perkembangan positif ketara apabila mencatatkan empat daerah zon hijau, lima zon kuning dan dua zon merah, berbanding dua zon hijau, enam zon kuning, dua zon jingga dan satu zon merah pada 27 Februari lalu.

Selain itu, data CPRC menunjukkan semua daerah di tiga negeri iaitu Perlis, Pahang dan Labuan bebas daripada zon merah, namun 12 negeri masih merekodkan sejumlah daerah zon merah setakat semalam.

Negeri yang masih mencatatkan zon merah adalah Kedah dengan dua daerah, Pulau Pinang (lima), Perak (empat), Selangor (lapan), Kuala Lumpur (empat), Melaka (satu), Negeri Sembilan (satu), Johor (tujuh), Terengganu (dua), Kelantan (dua), Sarawak (12) dan Sabah (lapan).

Dua negeri masih mencatatkan zon merah di semua daerah iaitu Pulau Pinang dan Kuala Lumpur, manakala Selangor merekodkan lapan zon merah dan satu zon kuning.

Jumlah negeri dan daerah dikategorikan zon merah yang masih tinggi mungkin menyebabkan sekatan rentas negeri masih belum boleh dibatalkan dalam masa terdekat.

Secara keseluruhan, sebanyak 23,582 kes positif COVID-19 dicatatkan di seluruh negara dalam tempoh 14 hari lalu, dan Selangor mencatatkan jumlah tertinggi dengan 9,616 kes.


COVID: Kes sembuh lebih tinggi berbanding kes baharu semalam

KUALA LUMPUR, 30 Mac – Kes sembuh COVID-19 mencatatkan 24,154 kes, mengatasi kes baharu sebanyak 15,215 kes semalam, kata Ketua Pengarah Kesihatan Tan Sri Dr Noor Hisham Abdullah.

“Daripada kes baharu yang dicatatkan semalam, 906 kes dimasukkan ke hospital dengan 348 kes atau 38.4 peratus adalah kategori tiga, empat dan lima, manakala 558 kes atau 61.6 peratus adalah kategori satu dan dua,” katanya dalam kenyataan hari ini.

Mengenai penggunaan fasiliti kesihatan khusus bagi kes COVID-19, Dr Noor Hisham berkata tiga negeri mencatat peratusan pengisian melebihi 50 peratus bagi penggunaan katil Unit Rawatan Rapi (ICU) iaitu Putrajaya dengan 67 peratus, Selangor (53 peratus) dan Kuala Lumpur (50 peratus).

Beliau berkata pesakit COVID-19 yang memerlukan alat bantuan pernafasan meningkat kepada 176 pesakit dengan peratusan penggunaan alat itu adalah 21 peratus.

Kadar kebolehjangkitan COVID-19 atau nilai Rt dicatatkan di seluruh negara pula adalah 0.89 dengan Selangor masih merekodkan kadar tertinggi iaitu 1.05 dan Sabah kekal mencatat kadar paling rendah dengan 0.66.


Kos ibadah umrah dijangka meningkat

KUALA LUMPUR 15 Ogos – Kos menunaikan ibadah umrah dijangka meningkat sedikit susulan pelaksanaan peraturan dan prosedur operasi standard (SOP) baharu diperkenalkan kerajaan Arab Saudi berikutan pandemik COVID-19.

Menteri Di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata sebahagian besar peningkatan kos itu berkait dengan penjarakan sosial seperti had muatan bilik hotel dan bas.

“Sebagai contoh – jumlah jemaah dalam bilik penginapan dihadkan kepada dua orang sahaja yang mana sebelum wabak COVID-19, satu bilik boleh memuatkan 4-6 orang. Begitu juga semasa jemaah menaiki kenderaan (bas), yang mana jumlah penumpang dihadkan kepada 50 peratus muatan bas.

“Selain itu, jumlah jemaah di dalam Masjidil Haram turut dihadkan. Pergerakan semasa melaksanakan tawaf dan saei perlu mengikuti SOP ketat seperti mana yang kita lihat semasa musim haji baru-baru ini, kerajaan Arab Saudi hanya membenarkan 60 ribu jemaah haji sahaja menunaikan haji,” katanya dalam satu kenyataan hari ini.

“Oleh yang demikian, kita berharap semua yang berhasrat menunaikan umrah perlu akur dan menerima sebarang perubahan baharu tersebut dengan hati terbuka.

Pada 1 Ogos lepas, Arab Saudi telah membuka kembali pintunya kepada pelancong dari 49 negara termasuk Malaysia, dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Namun, beliau berkata pihaknya masih menunggu makluman rasmi dan terperinci dari Kementerian Haji dan Umrah Arab Saudi bagi membenarkan rakyat negara ini menunaikan ibadah umrah.

“Jemaah umrah dari Malaysia yang ingin melaksanakan ibadat umrah perlu bersedia dengan perubahan-perubahan baharu yang bakal ditetapkan oleh Kerajaan Arab Saudi.

“Pihak kami difahamkan kerajaan Arab Saudi sedang meneliti peraturan-peraturan terperinci ke atas sesebuah negara dengan mengambil kira permasalahan penjagaan kesihatan dan keselamatan semua pihak dalam suasana pandemik COVID-19 yang masih belum reda di serata dunia,” katanya.


Liga M3 ditunda ke Jun 2021

Pengerusi AFL Datuk Wira Mohd Yusoff Mahadi berkata, pindaan dibuat bagi memastikan kesihatan pemain dan pegawai serta perancangan pasukan yang bakal bertanding tidak terjejas berikutan situasi semasa pandemik COVID-19 yang belum pulih sepenuhnya.

“Walaupun kami ingin pertandingan Liga M3 musim 2021 ini dijalankan mengikut jadual awal seperti yang dirancang tetapi kesihatan serta keselamatan pemain dan pegawai pasukan adalah keutamaan buat kami di AFL,” katanya.

Bagaimanapun, Mohd Yusoff menzahirkan keyakinan, pindaan itu tidak akan menjejaskan proses saringan serta pengesahan pasukan bertanding yang dijangka selesai awal Mac.

Pada masa sama beliau percaya pindaan itu satu langkah proaktif bagi memastikan kelancaran semua aspek pertandingan termasuk pendaftaran pemain dan pasukan serta penjadualan perlawanan Liga M3.

“Kami (AFL) akan menggunakan waktu pindaan ini untuk melakukan saringan yang lebih teliti ke atas semua dokumen yang diserahkan oleh pasukan.

“Seperti dimaklumkan sebelum ini, proses saringan ini perlu sebagai persediaan bagi menyiapkan mereka (pasukan) ke arah semi-pro selain mengenal pasti pasukan terbaik dan kompetitif,” katanya.

Mohd Yusoff berkata, AFL bersedia dengan beberapa format pertandingan dan akan meneliti serta memilih format terbaik selepas memuktamadkan jumlah pasukan yang layak dan melepasi syarat untuk bertanding.

Namun difahamkan, setakat ini hanya 19 pasukan semi-pro yang bertanding pada musim 2020 telah menyatakan hasrat untuk meneruskan penyertaan dalam Liga M3, antaranya Armed Forces FC, Manjung City FC, Langkawi City FC dan NLFC-Mahsa.


Jalan pintas baharu atasi kesesakan ‘Pekan Koboi’

Ahli Dewan Undangan Negeri (Adun) Durian Tunggal, Zahari Abd Kalil berkata, jalan pintas sejauh satu kilometer itu sekali gus mengurangkan kesesakan lalu lintas di kawasan itu yang semakin padat dengan pertambahan penduduk daripada perumahan baharu.

“Projek jalan raya ini sedang dibina bermula di Sekolah Kebangsaan (SK) Durian Tunggal sehingga ke Padang Keladi, ini adalah jalan potong lebih dekat dengan anggaran sejauh satu kilometer.

“Kita jangkakan pada bulan Ogos atau September ini siap, setakat ini pembinaan jalan ini sudah siap 60 peratus, dulu kita tangguhkan sekejap kerana COVID-19 melanda negara,” katanya kepada Melaka Hari Ini.

Tidak hanya memfokuskan jalan raya di kawasan bandar untuk kemudahan pengguna, Zahari berkata, jalan perhubungan desa turut dinaik taraf bagi memastikan keselesaan serta keselamatan penduduk di kawasan kampung.

Menurutnya, setakat ini terdapat dua jalan perhubungan desa di Durian Tunggal iaitu di Jalan Kebun Beringin dan Kampung Padang Keladi khusus untuk memudahkan penduduk kampung yang mempunyai kebun.

“Biasanya penduduk kampung lalu kawasan ini mereka pergi ke kebun masing-masing, ada yang menoreh getah, pergi ke tanah rancangan, tanah pertanian dan sebagainya.

“Jalan perhubungan desa ini boleh tembus ke Kampung Bukit Tambun, penduduk hanya perlu lalu sejauh tiga kilometer, manakala di Beringin boleh tembus ke Rembia dan Paya Rumput sejauh dua kilometer.

“Disebabkan banyak kenderaan lalu sini kita akan usahakan untuk naik taraf sedikit laluan ini, tetapi kita mengikut peruntukan yang diberikan sahaja,” katanya.

Dalam pada itu, Zahari berkata, usaha untuk mengurangkan masalah banjir di Dewan Undangan Negeri (DUN) Durian Tunggal turut diberi perhatian oleh pihaknya.

Katanya, masalah banjir pada ketika ini berjaya dikurangkan hasil kerja-kerja menaik taraf tebing di Sungai Belimbing untuk untuk menghalang limpahan air sungai ketika hujan lebat.

“Sebelum dinaikkan tebing ini lebih 70 buah rumah penduduk di Kampung Belimbing Dalam dilanda banjir kilat, tetapi banjir yang melanda baru-baru ini hanya melibatkan kira-kira 15 buah rumah penduduk.

“Jadi kita boleh nampak jumlah penduduk yang terkesan semakin berkurangan disebabkan tebing yang menghalang banjir sudah dibina, apabila ada tebing begini air yang melimpah sewaktu hujan tidak turun ke rumah penduduk.

“Jabatan Kerja Raya (JKR) negeri juga sudah dimaklumkan tentang perkara ini dan ada beberapa tebing penahan lagi akan dibina lagi dalam masa terdekat,” katanya.

“Saya nak cakap tentang kolam takungan di kawasan taman DUN ini, saya lihat tidak berapa efektif masih berlaku lagi limpahan air, air takungan itu sepatutnya dijadikan tadahan, tetapi ia tetap mengalir keluar sewaktu hujan.

“Jadi bila takungan ini tidak berfungsi dengan baik, penduduk kampung sebelah akan merasa kesannya, dahulu tiada rumah yang kena banjir tetapi sekarang bila air melimpah ada enam buah rumah penduduk dilanda banjir.

“Saya mahu isu mengenai takungan ini diambil berat, takungan untuk menadah air, tetapi saya lihat ia tetap mengalir dan bila hujan lebat ia melimpah keluar.

“Saya dah maklumkan kepada pihak berkuasa tempatan (PBT) kawasan ini, jadi diharap selepas ini sistem kolam takungan ini dapat dibuat dan berfungsi dengan baik,” katanya.

Institusi Pendidikan:-
Sekolah Kebangsaan: 6
Sekolah Menengah: 1
Sekolah Jenis Kebangsaan Cina: 2
Sekolah Jenis Kebangsaan Tamil: 1
Sekolah Rendah Agama JAIM: 5


MSPO 2022 ganti MSPO 2013

PUTRAJAYA, 22 Mac – Malaysia kini menggunakan Pensijilan Minyak Sawit Mampan Malaysia (MSPO) 2022 sebagai skim pensijilan kebangsaan untuk ladang kelapa sawit, pekebun kecil dan fasiliti pemprosesan minyak sawit bagi menggantikan MSPO pertama yang diterbitkan pada 2013.

Menteri Perusahaan Perladangan dan Komoditi Datuk Zuraida Kamaruddin berkata terdapat tiga elemen yang ditambah dalam MSPO 2022 iaitu kitaran ekonomi, buruh paksa dan penempatan pekerja ladang.

“MSPO 2022 mengambil kira perubahan dalam keperluan kemampanan global dan mempertimbangkan kebolehgunaan terhadap industri minyak sawit Malaysia,” katanya pada sidang media selepas melancarkan MSPO 2022 itu di sini hari ini.

Zuraida berkata pensijilan MSPO itu membuktikan kesungguhan kerajaan untuk memastikan pengurusan ladang kelapa sawit dan produk kelapa sawit tempatan menepati piawaian dunia.

Sehingga kini, katanya sebanyak 85 peratus daripada ladang kelapa sawit di negara ini telah memiliki MSPO yang dikeluarkan Jabatan Standards Malaysia.- BERNAMA


Menyingkap kisah Kubur Belanda

BANDA HILIR 25 Februari – Kubur Belanda atau The Dutch Graveyard menjadi antara lokasi bersejarah di Melaka yang terletak di Lorong Gereja, Banda Kaba, Melaka.

Walaupun diberi nama Kubur Belanda, namun tapak perkuburan itu juga turut menjadi pusara bagi 33 pegawai dan isteri pegawai tentera British.

Apabila British mengambil alih Melaka pada tahun 1795, mereka pada awalnya menggunakan kawasan Bukit St. Paul sebagai tanah perkuburan mereka dan hanya menggunakan tanah perkuburan di sini bermula tahun 1818.

Orang British pertama yang dikebumikan di sini ialah Kapten John Kidd, iaitu seorang kapten kapal dan orang terakhir yang dikebumikan dikawasan ini ialah seorang isteri pegawai askar British pada tahun 1838.


Harga maksimum minyak botol RM34.70 bermula 8 Ogos – Annuar

KUALA LUMPUR, 1 Ogos – Minyak masak sawit dalam botol lima kilogram (5kg) akan dijual pada harga RM34.70 bulan ini bermula dari 8 Ogos, kata Pengerusi Pasukan Khas Jihad Tangani Inflasi Tan Sri Annuar Musa.

Annuar berkata harga itu ditetapkan susulan pelaksanaan harga maksimum minyak berkenaan secara bulanan berdasarkan harga bagi satu tan metrik minyak sawit mentah (CPO) diumum oleh Lembaga Minyak Sawit Malaysia (MPOB), dengan harga RM4,063 bagi bulan Ogos.

“Berdasarkan penentuan harga ini mulai hari ini, penguatkuasaan harga di kedai-kedai hendaklah mula dilaksanakan tujuh hari kemudian, bermakna 8 Ogos minyak masak dalam botol 5kg yang sekarang dijual dari RM39 hingga RM42 hendaklah dijual pada harga maksimum RM34.70,” katanya pada sidang media di Bangunan Parlimen selepas mempengerusikan mesyuarat Pasukan Khas Jihad Tangani Inflasi di sini hari ini.

Sementara itu, Annuar yang juga Menteri Komunikasi dan Multimedia berkata dengan pengumuman itu Kementerian Perdagangan Dalam Negeri dan Hal Ehwal Pengguna (KPDNHEP) akan mengambil langkah-langkah berikutnya untuk mewartakan harga berkenaan.

Katanya kaedah sama akan dikekalkan pada bulan-bulan akan datang, dengan harga maksimum berkenaan akan berubah setiap bulan berdasarkan harga semasa CPO yang diumumkan oleh MPOB setiap awal bulan.

“Bagi peniaga yang gagal mematuhi penetapan harga maksimum ini, KPDNHEP boleh mengambil tindakan berdasarkan peraturan yang ada,” katanya sambil menyatakan jadual harga maksimum bagi minyak masak botol 1kg hingga 3kg akan dikeluarkan oleh KPDNHEP.

Minggu lalu kerajaan memutuskan untuk mewartakan harga maksimum minyak masak dalam botol, bagi memastikan produk itu mempunyai harga maksimum dari semasa ke semasa dan bagi membantu rakyat menangani kenaikan kos sara hidup. – BERNAMA


Isu perkahwinan bawah umur bakal dikupas di Dewan Rakyat hari ini

KUALA LUMPUR, 2 Dis – Isu berhubung usaha membanteras perkahwinan bawah umur dalam negara dijangka menjadi tumpuan persidangan Dewan Rakyat hari ini.

Menurut Aturan Urusan Mesyuarat, soalan itu akan dikemukakan Kasthuriraani Patto (PH-Batu Kawan) kepada Kementerian Belia dan Sukan pada Waktu Pertanyaan Menteri.

Pada sesi itu juga, Datuk Seri Abdul Azeez Abdul Rahim (BN-Baling) akan membangkitkan persoalan kepada Kementerian Pertanian dan Industri Makanan mengenai kaedah mengawal dan menguruskan trend perubahan harga bekalan baja dan racun yang naik mendadak, serta inisiatif khas untuk menaikkan pendapatan petani dan peladang bagi menampung kenaikan harga kos bekalan input pertanian.

Persidangan akan diteruskan dengan sesi soal jawab dan antara tumpuan adalah soalan daripada Sivakumar Varatharaju Naidu (PH-Batu Gajah) kepada Kementerian Kesihatan mengenai sama ada doktor pakar bukan klinikal dengan kelayakan ikhtisas diberi layanan sama rata dengan doktor pakar klinikal dari segi penjawatan, penggajian, kenaikan pangkat dan sebagainya.

Selain itu Datuk Ahmad Jazlan Yaakub (BN-Machang) meminta penjelasan Kementerian Sumber Manusia mengenai langkah bagi mengatasi masalah isu p-hailing yang tiada perlindungan keselamatan sosial, gaji tetap, pengiktirafan sebagai pekerja dan perlindungan di bawah Akta Kerja 1955.

Selepas sesi itu, Dewan Rakyat akan diteruskan dengan sambungan perbahasan Rang Undang-undang Perbekalan 2022 di peringkat Jawatankuasa bagi Kementerian Pembangunan Luar Bandar.

Semalam, Dewan Rakyat meluluskan anggaran perbelanjaan mengurus berjumlah RM1,526,793,800 kepada Kementerian Pengangkutan dan sebanyak RM520,275,300 kepada Kementerian Sains, Teknologi dan Inovasi dalam Bajet 2022.


PKPB: Pengusaha gimnasium akur walaupun rugi

AYER KEROH 13 Nov. – Tidak seperti permulaan awal tahun ini, kebanyakan pengusaha gimnasium di negeri ini kini mengeluh memikirkan masa depan perniagaan ekoran sukar menampung kos operasi akibat penularan wabak COVID-19 sejak Mac.

Kini sebahagian darinya terpaksa menggadaikan aset dimiliki selain terpaksa merayu kepada pemilik premis supaya menerima bayaran sewaan secara ansuran demi menyelamatkan perniagaan yang terkesan akibat kekurangan pelanggan.

Salah seorang pengusaha gimnasium di negeri ini yang mahu dikenali sebagai Jay berkata, dia yang menjalankan perniagaan bersama adik-beradiknya kini terpaksa melakukan bisnes lain bagi menampung kos operasi yang mencecah RM35,000 sebulan.

“Pendapatan kami terjejas sehingga 60 peratus sejak Perintah Kawalan Pergerakan (PKP) dilaksanakan pada Mac, namun selepas pelonggarannya pada Jun membolehkan kami bernafas kembali.

“Tetapi, pelanggan tidak ramai seperti dahulu, kerana sebahagiannya meluahkan rasa tidak selamat kerana dikhuatiri dijangkiti wabak tersebut, walaupun prosedur operasi standard (SOP) yang ketat dilaksanakan.

“Kini Perintah Kawalan Pergerakan Bersyarat (PKPB) telah diumumkan bermula hingga 6 Disember depan, walaupun dibenarkan beroperasi hingga jam 10 malam, namun saya risau kehadiran pelanggan yang mungkin berkurangan kerana waktu perniagaan dipendekkan katanya ketika dihubungi.

Beliau dalam masa sama berharap pihak yang berkenaan mempertimbangkan cadangan melanjutkan operasi pusat riadah ke jam 11 malam, berbanding jam 10 malam, susulan keluhan pelanggan.

“Terus terang, perniagaan saya tidak bersedia berdepan PKPB. Sejak Julai, perniagaan saya masih lagi mod ‘recovery’ dan simpanan banyak digunakan untuk menampung kos operasi mencecah RM20,000 sejak PKP dilaksanakan pada Mac.

“Namun, apa boleh buat, kami terpaksa akur, cuma berharap situasi ini tidak berlanjutan dan ketika ini, kos operasi ditampung sedikit oleh ‘online coaching’,” katanya.


PRU15: Proses pengundian di seluruh negara lancar, terkawal – KPN

KUALA LUMPUR, 19 November – Proses pengundian Pilihan Raya Umum ke-15 (PRU15) yang berlangsung di seluruh negara hari ini berjalan lancar dan terkawal walaupun terdapat kesesakan di beberapa pusat pengundian pada awalnya, kata Ketua Polis Negara (KPN) Tan Sri Acryl Sani Abdullah Sani.

“Saya mengucapkan ribuan terima kasih kepada semua rakyat Malaysia yang keluar mengundi kerana telah melaksanakan tugas dan tanggungjawab masing-masing,” katanya kepada pemberita di Ibu Pejabat Polis Daerah Gombak, di sini, hari ini.

Acryl Sani berkata berdasarkan tinjauannya pada sebelah pagi mendapati orang ramai berpusu-pusu keluar untuk menunaikan tanggungjawab mereka, namun keadaan mula reda menjelang tengah hari apabila pengundi tidak lagi beratur hingga ke luar pagar pusat mengundi.

Turut hadir, Pengarah Operasi PRU15 PDRM Datuk Seri Hazani Ghazali, Ketua Polis Daerah Gombak ACP Zainal Mohamed Mohamed dan Timbalan Ketua Polis Selangor Datuk S. Sasikala Devi.

Daftar Pemilih Pilihan Raya (DPPR) yang digunakan untuk PRU15 mengandungi seramai 21,173,638 orang pemilih yang terdiri daripada 20,853,681 orang pengundi biasa, 146,737 orang tentera serta pasangan, 118,794 orang polis dan Pasukan Gerakan Am (PGA) serta pasangan dan 2,741 orang pengundi tidak hadir luar negara.

Sementara itu, Acryl Sani menafikan dakwaan beliau ada menghubungi Presiden PKR Datuk Seri Anwar Ibrahim seperti yang didakwa dalam satu video yang tular di media sosial malam tadi.

Terdahulu, satu rakaman video telah tular malam tadi yang mengandungi ucapan bekas timbalan perdana menteri itu ketika berkempen yang menyatakan Acryl Sani meminta beliau bersedia kerana berkemungkinan bakal membentuk kerajaan selepas PH dijangka memperoleh 112 kerusi Parlimen dalam PRU15.


ECRL, projek berskala besar dijangka tidak berdepan kenaikan kos – Wee

KULAI, 18 Sept – Beberapa projek berskala besar di bawah Kementerian Pengangkutan (MOT) dijangka tidak berdepan dengan sebarang kenaikan kos meskipun terdapat penyusutan terhadap nilai mata wang ringgit baru-baru ini.

Menteri Pengangkutan Datuk Seri Dr Wee Ka Siong berkata kesemua projek berkenaan telah dipersetujui dengan nilai yang ditetapkan sebelum ini, justeru tiada sebab untuk ditangguhkan pelaksanaan kesemuanya.

“Kesemua projek di bawah kementerian yang sedang berjalan misalnya Laluan Rel Pantai Timur (ECRL) akan berjalan seperti biasa kerana ia telah ditawarkan pada harga ditetapkan dengan pelaksanaan sudah melebihi 30 peratus.

“Jadi sebarang kejatuhan nilai wang tidak akan menjejaskan kontrak keseluruhan, projek tetap diteruskan mengikut jadual. Bagi projek ECRL, terdapat sejumlah 1,076 tapak projek yang sedang berjalan serentak,” katanya kepada pemberita selepas merasmikan Konvensyen Tahunan MCA Johor Ke-44 di sini hari ini.

Beliau berkata projek-projek lain termasuk Transit Aliran Massa (MRT) 2, MRT 3, Projek Landasan Berkembar Elektrik Gemas-JB Sentral (PLBEGJB) dan Sistem Transit Rapid (RTS) ke Singapura, tetap berjalan seperti dijadualkan.

Ahli Parlimen Ayer Hitam itu berkata demikia ketika ditanya sama ada kementerian akan mengkaji semula kos-kos projek berskala besar atau mempertimbangkan penangguhan projek-projek tersebut susulan penyusutan nilai ringgit.

Pada Selasa lepas, Menteri Kewangan Tengku Datuk Seri Zafrul Tengku Abdul Aziz dilaporkan berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.

Beliau berkata semua kementerian sememangnya mahu peruntukan yang lebih besar untuk tahun depan, namun perkara itu perlu bersandarkan kepada kemampuan kewangan semasa negara.

“Bukan sahaja Kementerian Pengangkutan, kementerian-kementerian lain juga telah serahkan senarai kehendak dan keperluan mereka tetapi kita perlu lihat realiti semasa, keputusan akan dibuat melihat kepada keutamaan,” kata Wee. — BERNAMA


Ladang arnab pertama Melaka janjikan keseronokan

AYER MOLEK 7 Januari – Suasana sekeliling yang tenang dengan pelbagai ragam arnab pastinya akan memberi pengalaman menarik buat pengunjung terutamanya kanak-kanak ketika berada di Iman Rabbit Farm di Kampung Tambak Paya, di sini.

Hanya perlu membayar RM5 bagi kanak-kanak dan RM8 bagi dewasa, membolehkan mereka bermain bersama arnab di dalam kawasan ladang yang luas.

Pemiliknya Izzat Roslan, 31, berkata, pada ketika ini terdapat kira-kira 100 arnab pelbagai baka antaranya English Anggora, Mini Rex dan Holland Lop ditempatkan di ladang berkenaan.

Katanya, mengambil idea dari ladang arnab di Ranau, Sabah, dan ingin memberi peluang kepada orang ramai merasai suasana bermanja dengan kanak-kanak, membawa kepada pembukaan ladangnya itu.

“Selain itu ia turut memudahkan orang ramai, kerana mereka tidak perlu lagi pergi jauh. Bila datang ke Melaka mereka boleh singgah ke ladang arnab terbesar untuk hiburkan hati anak-anak,” katanya.

Menurutnya, di Iman Rabbit juga, pengunjung bukan hanya boleh bermain dan bergambar dengan arnab tetapi dapat mengenali haiwan comel itu dengan lebih dekat.

“Kita akan tunjukkan juga cara penjagaan arnab dan langkah pembersihan haiwan itu. Bila ke sini pengunjung bukan hanya dapat merasai suasana tetapi sedikit ilmu yang mungkin sebelum ini tidak tahu.


Ketua ajaran PMYT seru pengikutnya bertaubat

SHAH ALAM 27 Sept. – Ketua ajaran Perjalanan Mimpi Yang Terakhir (PMYT) Masitah Ab Jalar yang membuat pengisytiharan taubatnya (Istitabah) hari ini, meminta pengikutnya untuk sama-sama bertaubat serta kembali kepada ajaran Islam sebenar.

Pada majlis berkenaan, Masitah, 39, juga dikenali sebagai Sittah An Nur ketika mengumumkan pengisytiharan di Masjid Sultan Salahuddin Abdul Aziz Shah berkata, bahawa pengakuan taubat itu dibuat dengan rela hati dan tanpa paksaan mana-mana pihak.

“Justeru, saya menyeru kepada semua pihak atau mana-mana individu yang mendengar, mengikuti, mempercayai tentang mimpi saya agar segera menghentikan apa-apa bentuk kepercayaan atau keyakinan yang terbina berdasarkan kenyataan saya dan kembali kepada Islam yang sebenar,” katanya pada Majlis Pengisytiharan Taubat (Istitabah) hari ini.

Manakala dokumen penyaksian pengisytiharan taubat Masitah telah ditandatangani oleh Mufti Selangor Datuk Dr Anhar Opir; Pengarah Jabatan Agama Islam Selangor (JAIS), Datuk Mohd Shahzihan Ahmad; Setiausaha Majlis Agama Islam Selangor Dr Ahmad Shahir Makhtar dan Pengarah Bahagian Penyelarasan Penguatkuasaan Pendakwaan Syariah, Jabatan Kemajian Islam Malaysia Mohd Ansor Rullah Mohd Hassim.

Dalam pada itu, Mohd Shahzihan berkata, pihaknya terus memantau Masitah dan sekiranya beliau melakukan perkara yang bertentangan ajaran Islam, tindakan penguatkuasaan akan dilaksanakan ke atasnya.

“Ini adalah agama Islam, iaitu apa jua penguatkuasaan yang dilakukan adalah untuk menyelamatkan seperti keadaan sekarang contohnya jika Masitah tidak akur maka Seksyen 7 dan Seksyen 8(b) Enakmen Jenayah Syariah (Selangor) Tahun 1995 akan dikuatkuasakan jadi dia apabila akur, kita isytihar (taubat),” katanya.

Beliau berkata pihaknya tidak mahu mengambil tindakan yang menjadikan individu menjadi semakin jauh dari tuhan dan menjadi umat lebih rosak dan teruk.

Katanya, majlis hari ini diatur atas persetujuan Masitah dengan rela tanpa paksaan demi memberitahu kepada umum, khususnya kepada individu atau pihak yang percaya dan berpegang kepada pernyataan mimpi beliau untuk turut bersama-sama mengakui kekhilafan dilakukan, bertaubat serta kembali kepada prinsip-prinsip Islam yang benar.

Beliau berkata pada 20 September, Masitah dipanggil menghadiri sesi penjelasan bersama tiga orang panel pakar akidah yang dilantik oleh JAIS dan hasil daripada sesi itu Masitah telah akur, insaf dan menyesal tentang perbuatannya membuat pernyataan bercanggah dengan hukum syarak serta menyeleweng, menyimpang dari akidah Ahli Sunah Waljamaah.

Sebelum ini, tular di media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari Imam Mahdi untuk melawan musuh.


Kerajaan cadang tutup lima pejabat Education Malaysia di luar negara

KUALA LUMPUR 16 Nov. – Kerajaan bercadang untuk menutup lima pejabat Education Malaysia (EM) di luar negara iaitu pejabat di Chicago dan Los Angeles di Amerika Syarikat, New Zealand, Ho Chi Minh di Vietnam dan Perth, Australia.

Timbalan Menteri Pengajian Tinggi Datuk Dr. Mansor Othman berkata ia berikutan pejabat berkenaan didapati tidak lagi menyumbang kepada pertambahan penuntut antarabangsa ke Malaysia, pertambahan geran pendidikan atau sebarang peningkatan hasil kepada negara.

“Bagi memperhalusi cadangan rasionalisasi yang dikemukakan oleh Jabatan Perkhidmatan Awam (JPA), beberapa siri perbincangan dan sesi engagement  (keterlibatan) dengan stakeholders (pihak berkepentingan) kementerian yang turut disertai oleh JPA dan Kementerian Luar Negeri telah diadakan.

“Hasilnya, satu cadangan rasionalisasi pejabat EM telah dikemukakan kepada JPA dan telah dibentangkan kepada mesyuarat jawatankuasa pemandu penubuhan pemindahan dan penutupan pejabat wakil agensi kerajaan Malaysia di luar negara pada 16 Jan 2020.

“Jawatankuasa itu seterusnya mencadangkan supaya rasionalisasi pejabat EM dilaksanakan secara inklusif dengan rasionalisasi pejabat wakil agensi kerajaan di luar negara,” katanya pada sesi soal jawab persidangan Dewan Rakyat, hari ini.

Sehubungan itu, Mansor berkata pelaksanaan rasionalisasi pejabat wakil agensi kerajaan Malaysia di luar negara sedang dikaji dan diperhalusi secara menyeluruh di peringkat agensi pusat.

Penubuhan pejabat EM bermula dengan sembilan pejabat Malaysian Student Department (MSD) pada tahun 1994 dengan tujuan asal untuk menguruskan hal ehwal pelajar Malaysia yang berada di luar negara.

Pada 2003, empat Pejabat Promosi Pendidikan Malaysia (MEPC) di luar negara ditubuhkan dengan empat tujuan utama iaitu menggalakkan pelaburan swasta, memperkukuhkan daya saing negara, menjana pertumbuhan baharu dan meningkatkan keberkesanan sistem penyampaian perkhidmatan kerajaan dan swasta.

Pada 9 Julai 2010, mesyuarat jemaah menteri bersetuju untuk menjenamakan semula pejabat MSD dan MEPC kepada EM yang berperanaan mempromosikan jenama pendidikan Malaysia sebagai hab pendidikan dunia bagi menggalakkan kemasukan pelajar antarabangsa ke negara.


Bukan rusuhan, tapi kandungan Tiktok diubah suai- Polis Perak

IPOH, 23 Nov – Tiada kes rusuhan dan perhimpunan haram dalam kalangan ahli sebuah parti politik di Lenggong dekat sini, Isnin lepas seperti disebarkan menerusi aplikasi TikTok, kata Ketua Polis Perak Datuk Mohd Yusri Hassan Basri.

Beliau sebaliknya berkata gambar yang dimuat naik oleh seorang pemilik akaun TikTok kononnya wujud situasi tidak aman di Lenggong, sebenarnya telah disunting dan kandungan di media sosial itu didapati telah direka cipta secara kreatif.

“Hasil semakan mendapati gambar yang dimuat naik itu diambil semasa penugasan kawalan keselamatan pihak polis pada hari penjumlahan undi, Sabtu lepas.

“Individu yang melakukannya sangat kreatif dengan mengambil gambar pada situasi yang berlainan, kemudian ‘disusun’ serta mereka cerita kandungan bahawa berlaku situasi tidak aman terutama di kawasan Lenggong. Seperti mana kita tahu, Lenggong adalah kawasan Menteri Besar,” katanya pada sidang media di Ibu Pejabat Polis Kontinjen Perak di sini hari ini.

Menurutnya sepasukan anggota turut ditempatkan di sekitar kawasan Dewan Merdeka di Lenggong bagi menjalankan pemantauan namun tiada sebarang rusuhan seperti didakwa.

Kandungan itu mengambarkan kononnya berlaku keadaan tidak tenteram selepas Datuk Seri Saarani Mohamad mengangkat sumpah jawatan sebagai Menteri Besar Perak, apabila gabungan antara Barisan Nasional (BN) dan Pakatan Harapan (PH) dapat membentuk kerajaan negeri.

Beliau berkata pihaknya sudah mengarahkan Jabatan Siasatan Jenayah Negeri Perak melakukan siasatan secara terperinci terhadap pemilik akaun Tik Tok yang menyebarkan video berkenaan mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.


TNB jamin bekalan elektrik di semua pusat simpanan dan pemberian vaksin stabil

KUALA LUMPUR 5 Mac. – Bekalan elektrik di kesemua 40 Pusat Simpanan Vaksin (PSV) dan lebih 400 Pusat Pemberian Vaksin (PPV) yang beroperasi di seluruh Semenanjung Malaysia berada dalam keadaan baik sejak pelaksanaan Program Imunisasi COVID-19 Kebangsaan (PICK) pada 24 Feb.

Ketua Pegawai Rangkaian Pembahagian Tenaga Nasional Bhd (TNB) Wan Nazmy Wan Mahmood berkata, ia berikutan usaha-usaha senggaraan awal oleh TNB di PSV dan PPV dengan kerjasama baik Kementerian Kesihatan (KKM) serta pihak hospital dan klinik kesihatan.

“Di setiap pusat, kami menempatkan pasukan teknikal bagi membuat kerja senggaraan awal untuk memastikan bekalan adalah stabil dan jika berlaku gangguan, ia dapat dipulihkan dalam tempoh minimum.

“Kerja-kerja senggaraan melibatkan pencawang dan pembekalan elektrik ke pusat penyimpanan vaksin itu yang dilakukan sejak awal Februari adalah antara aspek kritikal bagi menjayakan program imunisasi ini,” katanya dalam kenyataan hari ini.

Beliau berkata TNB bersama pihak hospital dan klinik kesihatan juga telah memastikan set jana kuasa di pusat-pusat perubatan terlibat berfungsi dan bersedia untuk beroperasi sekiranya diperlukan.

“Pasukan kami sentiasa membuat rondaan di semua PSV dan PPV di Semenanjung dan akan segera ke pusat yang berlaku gangguan bekalan bagi membantu memulihan bekalan secepat mungkin,” kata Wan Nazmy.

Menurutnya lagi, set-set jana kuasa bergerak TNB juga bersedia untuk digerakkan serta-merta ke lokasi PSV dan PPV bagi memastikan tindakan pantas boleh diambil.

Wan Nazmy berkata selain penyelenggaraan aset dan ketersediaan pasukan teknikal, TNB turut menyediakan dua saluran perhubungan khusus (talian khas) kepada pusat penyimpanan vaksin bagi membolehkan komunikasi pantas dengan TNB jika berlaku gangguan.

“Sekiranya orang ramai menyedari sebarang kejanggalan pada pepasangan TNB atau ingin melaporkan gangguan bekalan, sila hubungi talian TNB CareLine 15454,” katanya.

Perdana Menteri Tan Sri Muhyiddin Yassin pada 24 Februari menerima suntikan vaksin COVID-19, menandakan bermulanya PICK dengan sasaran memberikan imunisasi secara percuma kepada penduduk negara ini, baik rakyat tempatan mahupun warga asing.


“Nak ke mana hujung minggu ni?” – KP Kesihatan

KUALA LUMPUR 29 Mei – Semalam Perdana Menteri Tan Sri Muhyiddin Yassin mengumumkan pelaksanaan sekatan pergerakan penuh di seluruh negara bermula 1 Jun dan pagi ini, kesesakan lalu lintas dilaporkan di laluan menghala ke pantai timur dan selatan.

Gambar kesesakan itu tular di media sosial dan menarik perhatian Ketua Pengarah Kesihatan Tan Sri Dr Noor Hisham Abdullah yang menegur tindakan orang ramai kerana masih melakukan perjalanan walaupun arahan larangan rentas daerah dan negeri masih berkuat kuasa.

Dr Noor Hisham turut memuat naik dua keping gambar di akaun Facebook beliau iaitu keadaan trafik dari ibu negara menghala ke pantai timur di Plaza Tol Gombak pada 10.20 pagi ini dan di Plaza Tol Sungai Besi di Lebuhraya Utara Selatan pada 10.30 pagi, yang menyaksikan deretan kenderaan yang panjang.

“Ke manakah arah tujuan anda pada hujung minggu ini? Pergerakan besar-besaran masih berlaku walaupun larangan merentas daerah dan negeri telah dikeluarkan,” katanya.

Beliau berkata membawa jangkitan wabak dari satu kawasan ke kawasan lain tidak akan membantu dalam usaha membendung penularan jangkitan virus COVID-19.

“Duduklah di rumah dan hanya keluar jika ada urusan penting. Bantulah selamatkan sistem kesihatan negara yang bakal lumpuh sekiranya peningkatan COVID-19 tidak terkawal.

“Sekiranya kami (petugas kesihatan) rebah, anda dan ahli keluarga anda mungkin tidak akan menerima rawatan kesihatan yang sebaiknya. Jika lebih malang, tiada lagi katil untuk anda di hospital. Apatah lagi jika anda tenat dan kritikal tetapi katil ICU (Unit Rawatan Rapi) sudah penuh semuanya.

Dalam tempoh 55 minit catatan itu dibuat, ia dikongsi oleh lebih 5,000 pengguna Facebook dan mendapat hampir 3,000 komen yang antara lain menyifatkan mereka yang berada di jalan raya sebagai degil, tidak membantu pasukan petugas kesihatan negara serta wajar dikenakan tindakan.

“Degil betullah,” komen seorang pengguna Facebook Cindy Lim sementara seorang lagi pengguna media sosial sama Nur Azielah Yahaya melahirkan rasa simpati kepada petugas barisan hadapan negara yang terpaksa berdepan dengan kedegilan segelintir rakyat Malaysia.

Sementara itu, Ketua Polis Daerah Gombak Asisten Komisioner Arifai Tarawe berkata, kesesakan sehingga dua kilometer di Plaza Tol Gombak menuju Bentong, Pahang yang tular di media sosial hari ini adalah disebabkan polis melakukan pemeriksaan sekatan jalan raya yang teliti di laluan keluar dari ibu kota.

Beliau berkata kesesakan berlaku kerana terdapat banyak kenderaan yang mempunyai urusan kerja serta surat kebenaran daripada majikan untuk merentas negeri dan setakat ini, 12 individu diarah berpatah balik kerana tidak mempunyai alasan kukuh serta surat kebenaran untuk merentas negeri.

“Ada surat daripada majikan dan polis namun tiada dokumen sokongan misalnya memberikan alasan bekerja tapi surat terlalu umum seperti tarikh penugasan tidak dinyatakan… ada juga yang dapat kebenaran polis untuk akad nikah tetapi tarikh akad nikah tidak dinyatakan dalam surat sokongan. Itu yang diarah patah balik,” katanya kepada Bernama.

Ketua Jabatan Siasatan dan Penguatkuasaan Trafik Kuala Lumpur Asisten Komisioner Zulkefly Yahya pula berkata, majoriti pengguna jalan raya di Plaza Tol Sungai Besi dan Plaza Tol Jalan Duta mempunyai surat kebenaran daripada majikan atas alasan bekerja.

Sementara itu, Dr Noor Hisham menerusi akaun Twitter beliau meminta petugas barisan hadapan kesihatan terus cekal dan tabah dalam perjuangan mereka memerangi COVID-19.

“Kepada semua petugas barisan hadapan, meskipun kita sudah lama tidak dapat tidur lena pada sebelah malam dan mengalami keletihan yang kronik, marilah kita ketepikan kesedihan kita, kembali bersemangat, terus pandang ke hadapan dan bersiap siaga untuk bertempur lagi dengan COVID-19,” katanya.


Buka kampung baharu untuk generasi muda

MACHAP JAYA 2 Februari – Memastikan generasi muda memiliki kediaman sendiri menjadi antara yang terkandung dalam manifesto Ahli Dewan Undangan Negeri (Adun) Machap Jaya, Ngwe Hee Sem.

Tidak mahu janji tersebut hanyalah menjadi omong kosong, sebuah perkampungan baharu atau kampung tersusun yang bakal dibangunkan dan diberi keutamaan kepada golongan itu.

Beliau yang mesra disapa Ah Sem berkata, kawasan seluas kira-kira 40.47 hektar di Menggong yang diperoleh Kerajaan Negeri itu dicadang untuk dibangunkan perkampungan baharu.

“Begitu juga kepada generasi ketiga, penting untuk orang muda miliki kediaman sendiri kerana masih ada yang tidak memiliki kediaman dan tinggal bersama keluarga. Ada lot-lot untuk generasi ketiga dan ia dalam perancangan,” katanya.

Menurutnya, sekiranya perancangan itu dapat dilaksanakan dan direalisasikan, ia memberi harapan baharu kepada generasi ketiga apabila impian memiliki kediaman sendiri menjadi kenyataan.

“Selain di Menggong ini, kita juga sudah berjumpa Lembaga Perumahan Melaka (LPM) dan berbincang untuk bangunkan Rumah Mampu Milik di kawasan Lesong Batu yang dianggarkan berkeluasan 6.47 hektar.

“Malah projek perumahan mampu milik di Kampung Kemuning yang terbengkalai sebelum ini juga, LPM sudah berjumpa dengan sebuah syarikat swasta dan akan diteruskan semula,” katanya.

Hee Sem yang juga Exco Perpaduan Penerangan, Sumber Manusia dan Hal Ehwal Pengguna negeri, berkata, dalam membawa nafas baharu dan menyediakan peluang pekerjaan kepada penduduk setempat, beliau sedang berusaha agar cadangan pembinaan pusat data di Melaka dibangunkan di kawasan Machap Jaya

“Saya juga ada berjumpa dengan Unit Perancang Ekonomi Negeri (UPEN) dan berbincang untuk pembinaan pusat data itu kalau berjaya, saya cadangkan buat di kawasan Machap Jaya.

“Berbanding perindustrian pembinaan pusat data lebih sesuai di Machap ini. Sekurang-kurangnya ada pembangunan di sini dan ada peluang pekerjaan baharu buat penduduk setempat khususnya orang muda,” katanya.

Ujarnya, dalam memberi keselesaan kepada penduduk kampung serta mewujudkan suasana kehidupan harian yang aman harmoni, aspek kebersihan dan keindahan kampung turut diberikan penekanan.

“Kebersihan kampung memang kita fokuskan termasuk juga kecantikan landskap bagi keceriaan setempat ini kerana apabila kawasan bersih ia memberi suasana tenang serta aman.

“Sebelum ini kita sudah lakukan tetapi saya sudah maklum kepada semua Jawatankuasa Pembangunan dan Keselamatan Kampung (JPKK) untuk teruskan acara 10,000 langkah sambil bergotong-royong membersihkan kawasan kampung.

“Ia akan dilakukan dua minggu sekali di mana selain berjalan kaki untuk menyihatkan badan, kita akan turut mengutip sampah di sepanjang jalan, sekali gus dapat membersihkan Machap Jaya ini,” katanya.

Katanya, kepercayaan dan mandat yang diberikan oleh rakyat kepada dirinya adalah amanah yang perlu dilaksanakan sebaiknya disebabkan itu dia sentiasa mencuri masa serta peluang untuk bertemu mata mendengar keluhan rakyat.

Karier:-
– Exco Perpaduan, Penerangan, Sumber Manusia dan Hal Ehwal Pengguna (2021 – kini)
– Ahli Dewan Undangan Negeri Machap Jaya (2021 – kini)


Kerajaan negeri serah semula projek Melaka Gateway kepada KAJ Development Sdn Bhd

EXCO Kanan Pelaburan, Perindustrian dan Pembangunan Usahawan, Datuk Seri Ab Rauf Yusoh berkata, projek berkenaan akan membawa pulangan mencecah sehingga RM3.4 bilion dan dijangka meningkat kepada RM15.25 bilion dalam tempoh enam tahun akan datang.

“Projek itu telah dimeterai menerusi perjanjian bagi pelaksanaan di Pulau Satu (PME1) pada 23 Feb lalu oleh Ketua Menteri Datuk Seri Utama Sulaiman Md Ali.

“Pembangunan di PME1 akan dimulakan dengan pembinaan Terminal Kapal Pelayaran Antarabangsa (MICT) dijangka siap dalam tempoh 15 bulan dengan jumlah pelaburan RM1.5 bilion,” katanya.

Beliau berkata demikian pada sidang media selepas mengadakan lawatan rasmi ke Projek Melaka Gateway di Pulau Melaka, di sini hari ini.

Hadir sama Ketua Pegawai Eksekutif KAJ Development Sdn Bhd, Datuk Michelle Ong; Datuk Bandar Majlis Bandaraya Melaka Bersejarah (MBMB) Datuk Zainal Abu, Pengarah Pembangunan Perniagaan KAJ Development Sdn Bhd, Datuk Kamarudin Ahmad dan lain-lain kenamaan.

“Kerajaan negeri juga telah memberi kelulusan kepasa KAJD untuk membangun dan meneruskan operasi Terminal Cruise dalam lingkungan Zon Ekonomi Waterfront Melaka (M-Wez),” katanya.

“Ia sekali gus menyumbang lebih RM125 bilion kepada Keluaran Dalam Negeri Kasar (KDNK) Melaka dengan unjuran impak berganda sebanyak RM1.2 trilion.


Lelaki ditahan dipercayai tikam adik kembar kerana dadah

SHAH ALAM, 12 Mac – Polis menahan seorang lelaki yang disyaki menikam mati pasangan kembarnya di rumah sewa mereka di Kampung Seri Cheeding, Banting, Kuala Langat semalam.

Ketua Polis Kuala Langat Supt Ahmad Ridhwan Mohd Nor @ Saleh berkata lelaki berusia 36 tahun itu ditahan selepas dia dibawa majikan si mati ke Ibu Pejabat Polis Daerah (IPD)  Kuala Langat pada pukul 10.45 malam.

Beliau berkata dalam kejadian semalam, polis menerima panggilan telefon daripada Hospital Banting yang memaklumkan telah menerima seorang lelaki dalam keadaan tidak sedarkan diri pada 6.58 petang, yang dibawa oleh majikannya ke hospital berkenaan.

Katanya si mati yang bekerja sebagai pekerja kebun sayur pada mulanya telah menghubungi majikannya bagi meminta bantuan untuk ke hospital, setelah dipercayai ditikam oleh kembarnya dalam satu pergaduhan.

“Majikannya itu kemudiannya telah ke rumah mangsa dan mendapati pekerjanya itu terbaring tidak sedarkan diri di tepi jalan berhampiran dengan rumahnya, dengan kesan darah pada baju, dan lelaki berkenaan masih bernyawa ketika itu,” katanya dalam kenyataan hari ini.

Ahmad Ridhwan berkata pekerja kebun yang mengalami kecederaan pada bahagian dada akibat tikaman senjata tajam itu meninggal dunia ketika dalam perjalanan ke Hospital Banting.

Beliau berkata siasatan mendapati pada pukul 4.30 petang semalam pasangan kembar itu bergaduh, dipercayai selepas si adik tidak mahu berkongsi dadah dipercayai syabu dengan abangnya, lalu dia dipercayai ditikam oleh abangnya itu dalam pergaduhan.


Pemandu lori kontena maut dalam nahas babit enam kenderaan

SEREMBAN, 11 Nov – Seorang pemandu lori kontena maut selepas terlibat dalam nahas jalan raya yang membabitkan tiga kereta, sebuah lori kontena, sebuah lori, dan sebuah motosikal di Kilometer 280 Lebuhraya Utara Selatan (PLUS) arah Selatan kira-kira pukul 11.35 pagi tadi.

Ketua Polis Daerah Nilai Supt Abdul Malik Hasim berkata Muhammad Iqbal Kamarulzaman, 42, yang beralamat di Klang, Selangor, meninggal dunia di tempat kejadian akibat kecederaan parah di bahagian badan.

Beliau berkata kemalangan berlaku apabila lori kontena yang dalam perjalanan dari arah Seremban menghala ke Nilai itu hilang kawalan, sebelum ia terbabas ke laluan bertentangan dan melanggar beberapa kenderaan di laluan itu.

Katanya lapan lagi individu termasuk warga asing berumur 20 hingga 59 tahun yang terlibat dalam kemalangan itu dilaporkan selamat, dengan enam daripadanya mengalami kecederan ringan dan dihantar ke hospital bagi menerima rawatan.

Dalam kenyataan hari ini Abdul Malik berkata kejadian itu mengakibatkan berlaku kesesakan sejauh lebih lima kilometer susulan empat lorong terpaksa ditutup disebabkan kedudukan lori yang menghalang laluan, dan kes sedang disiasat mengikut Seksyen 41 (1) Akta Pengangkutan Jalan Raya 1987.


KUALA LUMPUR, 31 Mei – Sasterawan Zaharah Nawawi meninggal dunia di Hospital Pakar KPJ Rawang, Selangor pada 7.55 pagi tadi dipercayai akibat penyakit barah.

Mohd Fadhil menyifatkan ibu saudaranya itu sebagai seorang yang disenangi dan selalu berfalsafah serta antara seorang yang berjaya di kalangan adik-beradiknya, selain banyak memberi inspirasi.

“(Beliau) Banyak memberi inspirasi atas kejayaan beliau yang banyak mendapat pengiktirafan, novelis tersohor dan sasterawan disegani… namun terselit juga kisah duka di sebalik suka.

“Bertarung ke akhir hayat melawan penyakit barah yang dihadapi… Alhamdulillah… dua minggu lepas sempat kami datang menziarah, terpancar senyuman dan kegembiraan dalam menahan kesakitan melihat generasi dan legasi sekarang walaupun sekadar menumpang kasih sayang anak-anak dan cucu-cucu saudara,” katanya.

Zaharah, 82, yang merupakan anak kelahiran Kampung Parit Jawa, Mukim Empat, Batu Pahat Johor, dilahirkan pada 5 Mei 1940 dan mula mengasah bakat dalam penulisan pada usia 12 tahun.

Pencapaian tertinggi yang diraih Zaharah adalah Anugerah Penulis Asia Tenggara (S.E.A Write Award) pada September 1996 di Bangkok, Thailand menerusi novel Anugerah serta Hadiah Karyawan Sastera Johor, Hadiah Sastera Johor Darul Ta’zim pada 1999.

Dalam kerjayanya, beliau pernah berkhidmat di Utusan Melayu sebagai wartawan di Mingguan Malaysia dan Anggota Sidang Pengarang majalah WANITA dari 1968 hingga 1976 dengan jawatan terakhir Zaharah di Utusan Melayu adalah sebagai Ketua Redaksi majalah MASTIKA.

Beliau juga pernah berkhidmat sebagai Editor Umum Penerbitan Berbahasa Malaysia di Berita Publishing (anak syarikat Kumpulan The New Straits Times) dari 1976 hingga 1985.

Beliau turut pernah menjadi Editor Urusan di Pustaka Cipta Sdn Bhd pada 1985 hingga 1986 selain pernah menjadi Karyawan Tamu Dewan Bahasa dan Pustaka dari 1997 hingga 1998.

Antara novel dihasilkan beliau adalah Panglima Salleh, Selempang Merah; Jalur Sinar di Celah Daun; Azah Aziz: Kartika di Langit Seni; Anugerah; Sehelai Daun Yang Gugur; Haruman Kencana; Bulan dan Mentari; Di Hujung Penantian; Semangat Bunga; Wangian Bukit Peranginan serta Warna dan Wajah.- BERNAMA


KSM terima 4,661 aduan majikan tidak dibayar dan lewat bayar gaji

KANGAR, 18 Feb – Kementerian Sumber Manusia (KSM) menerima 4,661 kes aduan berkaitan majikan tidak bayar gaji dan lewat membayarnya, menerusi aplikasi digital ‘Working for Workers’ (WfW), dan ia merupakan jumlah bentuk aduan tertinggi yang diterima pihaknya sehingga 15 Feb lepas.

Timbalan Menteri Sumber Manusia, Datuk Awang Hashim berkata pada masa yang sama 1,394 aduan diterima berhubung majikan yang membuat pemotongan upah tanpa mengikut prosedur yang ditetapkan.

“Secara keseluruhan sehingga kini KSM telah menerima 13,939 kes yang merangkumi pelbagai aduan,” katanya kepada pemberita ketika Operasi Bersepadu Penguatkuasaan Akta 446 dan Pematuhan Akta 342 di Kangar di sini, hari ini.

Sementara itu berhubung penguatkuasaan Akta Standard Minimum Perumahan, Penginapan dan Kemudahan Pekerja 1990 (Pindaan) 2019 Akta 446, Awang berkata secara keseluruhan KSM telah melakukan 40,597 pemeriksaan terhadap majikan melibatkan 171,420 penginapan pekerja.

Beliau berkata daripada jumlah itu 1,192 kertas siasatan telah dibuka di bawah Akta 446, dan 135 kes telah diambil tindakan pendakwaan di Mahkamah Sesyen seluruh negara melibatkan denda yang perlu dibayar menjangkau RM979,000.

Awang berkata 846 kertas siasatan telah diberi izin kompaun, melibatkan tawaran kompaun berjumlah RM10,268,000, dan sehingga kini RM4,272,000 kompaun telah berjaya dikutip menerusi kesalahan di bawah akta berkenaan.

“Kebanyakan kesalahan yang dilakukan adalah berkaitan pelanggaran di bawah Seksyen 24D Akta 446 kerana menempatkan pekerja di penginapan tanpa perakuan daripada Ketua Pengarah Jabatan Tenaga Kerja serta peraturan 3 dan 4 di bawah Standard Minimum Perumahan, Peningapan dan Kemudahan Pekerja (Penginapan dan Penginapan Berpusat) 2020,” katanya.- BERNAMA


PDRM terima puluhan ribu alamat IP kongsi kandungan lucah kanak-kanak

KUALA LUMPUR, 15 Mei – Polis Diraja Malaysia (PDRM) menerima puluhan ribu alamat protokol internet (IP) yang disyaki berkongsi kandungan lucah kanak-kanak di Internet daripada pihak berkuasa antarabangsa sejak enam tahun lepas.

Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11) ACP Siti Kamsiah Hassan berkata sejak 2017 hingga Mac tahun ini, PDRM menerima 93,368 alamat IP yang disyaki terlibat melakukan kegiatan itu daripada sistem perkongsian maklumat yang dianggotai antaranya Polis Antarabangsa (Interpol), Biro Siasatan Persekutuan (FBI) Amerika Syarikat dan National Center For Missing and Exploited Children.

Beliau berkata berikutan kekangan kakitangan terlatih untuk menapis dan meneliti maklumat diterima itu, hanya 103 alamat IP diperiksa yang membawa kepada penangkapan 50 individu.

“Maklumat yang diterima ini akan diteliti oleh unit siasatan Malaysia Internet Crime Against Children (MICAC) D11 yang ketika ini hanya dianggotai tiga pegawai penyiasat berpangkat Inspektor.

“Oleh itu, D11 amat berharap peruntukan yang diumum kerajaan dalam Bajet 2022 melibatkan pertambahan perjawatan dan peruntukan kewangan dapat disalur dengan segera bagi memastikan bahagian ini dapat memainkan peranan yang lebih berkesan dalam menangani jenayah melibatkan kanak-kanak,” katanya kepada Bernama baru-baru ini.

Menteri Kewangan Tengku Datuk Seri Zafrul Tengku Abdul Aziz semasa membentangkan Bajet 2022 di Dewan Rakyat tahun lepas berkata peruntukan sebanyak RM13 juta dan 100 jawatan baharu diberi kepada D11 bagi memastikan sebarang bentuk keganasan dan jenayah terhadap golongan kanak-kanak dan wanita dapat dihentikan.

Siti Kamsiah berkata kertas kerja perancangan D11 mengenai peruntukan yang diberi itu telah dikemukakan kepada Jabatan Perkhidmatan Awam pada Mac lepas, dan kini pihaknya menunggu serta mengharapkan maklum balas yang positif.

Beliau berkata melalui peruntukan itu, pihaknya bercadang untuk menubuhkan MICAC di setiap kontinjen polis dengan sekurang-kurangnya seorang anggota penyiasat berbanding hanya tiga pegawai penyiasat di peringkat Bukit Aman ketika ini.

“Berdasarkan maklumat yang kita terima, pada 2017 hanya 46 alamat IP disyaki terlibat dalam kegiatan itu dan ia meningkat kepada 2,660 alamat IP pada 2018, 2019 (9,017 alamat IP), 2020 (18,508 alamat IP), 2021 (48,752 alamat IP) dan 14,385 alamat IP pada tiga bulan pertama tahun ini.

“Jumlah penahanan juga menunjukkan peningkatan iaitu pada 2017 hingga 2019 hanya dua individu ditahan, kemudian meningkat kepada 22 orang pada 2020 dan 24 individu pada tahun lepas, manakala untuk tiga bulan pertama ini, dua orang telah ditahan kerana terlibat dalam kegiatan itu,” katanya.

Menurutnya trend peningkatan itu amat membimbangkan malah terdapat agensi-agensi penguatkuasaan antarabangsa yang menawarkan kerjasama kepada PDRM untuk mempertingkatkan lagi tindakan penguatkuasaan bagi membanteras kegiatan berkenaan.

“Ini adalah masa yang amat perlu untuk kita memperkasakan Bahagian D11 dan unit MICAC dari segi perjawatan serta peralatan supaya lebih banyak data berkaitan kegiatan ini dapat dianalisis dan seterusnya membawa kepada penahanan mereka yang terlibat,” katanya.

Siti Kamsiah berkata penahanan pedofilia berusia 41 tahun berasal dari Lundu, Sarawak, yang dijatuhi hukuman penjara 48 tahun enam bulan dan 15 sebatan pada tahun lepas merupakan contoh penahanan yang dibuat melalui sistem perkongsian maklumat itu.

“Pedofilia itu bukan sahaja memuat naik video lucah kanak-kanak di ‘dark web’ atau web tertutup malah ada mengaku mencabul dan melakukan amang seksual terhadap kanak-kanak sejak dia belajar di sebuah universiti tempatan di Selangor pada 2002.

“Dia juga mengaku berkongsi perbuatan terkutuk itu dengan pedofilia lain di ‘dark web’ sekali gus menjadi dorongan perbuatan berkenaan diikuti oleh pedofilia lain,” katanya. – BERNAMA


Perutusan khas PM sempena tahun baharu 9 malam ini

KUALA LUMPUR, 31 Dis – Perdana Menteri Datuk Seri Ismail Sabri Yaakob akan menyampaikan perutusan khas sempena Tahun Baharu 2022 pada 9 malam ini.

Menerusi poster yang dimuat naik di laman Facebook rasminya hari ini, perutusan khas itu akan disiarkan melalui saluran stesen televisyen tempatan iaitu Radio Televisyen Malaysia (RTM), Bernama TV, Astro Awani, TV3 dan TV Al Hijrah.

Ismail Sabri semalam dilaporkan berkata sambutan Tahun Baharu 2022 dibatalkan dan akan digantikan dengan solat hajat serta doa selamat sebagai tanda menghormati dan bersimpati dengan mangsa banjir yang melanda beberapa negeri di Malaysia.

Perdana Menteri berkata beliau telah meminta Menteri di Jabatan Perdana Menteri (Hal Ehwal Agama) Idris Ahmad, Jabatan Kemajuan Islam Malaysia dan Yayasan Dakwah Islamiah Malaysia supaya menganjurkan solat hajat dan Malaysia Berzikir Ambang 2022, di Masjid Putra, Putrajaya.- BERNAMA


APM giat latihan persediaan hadapi bencana

KUALA LUMPUR, 23 Julai – Angkatan Pertahanan Awam Malaysia (APM) sentiasa menggerakkan latihan sebagai langkah bagi memastikan anggotanya terus bersedia untuk berdepan sebarang risiko bencana.

Ketua Pesuruhjaya APM Aminurrahim Mohamed berkata latihan-latihan yang dilakukan adalah penting apatah lagi tatkala negara sedang berhadapan dengan situasi cuaca yang tidak menentu ketika ini.

“Biasanya seperti tahun-tahun sebelum ini, sekarang sudah masuk musim panas, tapi nampaknya (tahun ini) masih lagi kita tak dapat jangkakan. Sebab itu APM terus melatih dan menggalakkan anggota-anggota untuk sentiasa terus berlatih.

“Orang awam juga boleh untuk bersama-sama menyertai latihan-latihan yang disediakan,” katanya ketika ditemui pada Program Larian Dekad Platinum APM di sini hari ini.

Larian yang dianjurkan sempena ulangtahun ke-70 APM itu disertai seramai 300 orang peserta yang terdiri daripada anggota-anggota, ahli bersekutu dan sukarelawan agensi tersebut. – BERNAMA


Istilah kemajuan dalam nama KKDW beri objektif lebih jelas dalam kemajuan desa dan wilayah – Ahmad Zahid

KUALA LUMPUR, 9 Jan – Perubahan penggunaan istilah pembangunan kepada kemajuan ke atas nama Kementerian Kemajuan Desa dan Wilayah (KKDW) membawa signifikan tertentu kepada kementerian, kata Timbalan Perdana Menteri Datuk Seri Dr Ahmad Zahid Hamidi.

Beliau yang juga Menteri Kemajuan Desa dan Wilayah berkata kedua-dua istilah itu merujuk kepada bergerak ke depan dan melakukan penambahbaikan di wilayah khusus, dengan istilah pembangunan lazimnya merujuk penambahbaikan di beberapa kawasan dan mempunyai dimensi makna yang luas.

“Inilah hasrat dimahukan kerajaan agar kemajuan dapat diukur dengan spesifik dan lebih jelas dalam kemajuan desa dan wilayah,” katanya dalam hantaran terkini di Facebook beliau hari ini.

Pada 10 Dis lepas, Ahmad Zahid mengumumkan nama kementerian yang sebelum ini dikenali sebagai Kementerian Pembangunan Luar Bandar (KPLB), dipinda kepada KKDW dengan nama dalam Bahasa Inggeris adalah Ministry of Rural and Regional Development.

Timbalan Perdana Menteri turut mengetengahkan kaedah dan formula SMART iaitu Specific – Measurable – Attainable – Relevant – Time Bound sebagai ukuran dalam mengukur kemajuan dan pembangunan.

Ahmad Zahid berkata dalam konteks kemajuan, Specific bermaksud jelas objektif untuk dicapai manakala Measurable ialah jelas boleh diukur dengan pelbagai ukuran tepat dan dapat dipertanggungjawab.

Katanya Attainable bermaksud dapat dicapai secara realistik dengan Relevant pula menjurus kepada masyarakat dan memberikan impak sosial terbesar terhadap golongan sasar.

Timbalan Perdana Menteri berkata melalui kerangka dan formula SMART, agenda kementerian dapat dilaksanakan dengan lebih berstrategik seiring konsep imperatif DESA iaitu data dan digital; ekonomi, sosial dan sahsiah serta akses dan alam sekitar yang diperkenalkannya sebelum ini.

Ahmad Zahid seterusnya menyarankan supaya analisis SWOT (Strengths, Weaknesses, Opportunities, Threats) digunakan dalam membantu organisasi mengenal pasti kekuatan, kelemahan, cabaran dan peluang bagi menghasilkan yang terbaik untuk seluruh agensi di bawah kementerian itu.

Timbalan Perdana Menteri juga mahu usaha mendapatkan petanda aras atau contoh terbaik dalam aspek kemajuan desa tidak hanya tertumpu kepada Korea Selatan semata-mata, sebaliknya diperluaskan lagi dengan menjadikan amalan desa makmur di Jepun, Taiwan, Thailand, Indonesia, Eropah dan sebagainya sebagai panduan.


Piala Malaysia: Selangor dan UiTM FC guna gelanggang luar

KUALA LUMPUR 2 Nov. – Pasukan Selangor dan UiTM FC terpaksa melupakan hasrat beraksi di laman sendiri pada pusingan pertama Piala Malaysia 2020 bermula Jumaat ini, susulan Perintah Kawalan Pergerakan Bersyarat (PKPB) di Lembah Klang sehingga 9 Nov.

Liga Bola Sepak Malaysia (MFL) dalam kenyataan hari ini memaklumkan, skuad Gergasi Merah yang menjadikan Stadium Shah Alam sebagai gelanggang tuan rumah akan melayani pasukan Melaka di Stadium Hang Jebat di negeri bersejarah itu pada Ahad.

Sementara UiTM FC yang turut berpangkalan di Shah Alam, akan menjadikan Stadium Majlis Perbandaran Manjung, Perak sebagai venue tuan rumah menentang Kelantan, yang juga berlangsung pada Ahad.

MFL turut mengesahkan perlawanan antara Terengganu FC menentang PJ City FC di Stadium Sultan Mizan Zainal Abidin di Kuala Terengganu dan perlawanan membabitkan Perak dengan Kelantan United FC di Stadium Perak, Ipoh, akan berlangsung pada Sabtu.

Dalam pada itu, tiga aksi melibatkan perlawanan Pulau Pinang melawan Felda United FC di Stadium Bandaraya; Johor Darul Ta’zim (JDT) menentang Kuching FA di Stadium Tan Sri Hassan Yunos, Larkin dan pertembungan Kedah berdepan Pahang di Stadium Darul Aman, Alor Setar pada Jumaat.

“Penjadualan perlawanan Piala Malaysia sudah dirancang dengan baik dan semua pasukan termasuk yang terpaksa beraksi di venue luar sudah bersedia untuk mengharungi perlawanan pusingan pertama,” jelas  Presiden MFL Datuk Ab Ghani Hassan dalam kenyataan itu

Ab Ghani berkata bagi memastikan kelancaran saingan dalam tempoh COVID-19, MFL tidak akan berkompromi berkaitan pematuhan pelaksanaan prosedur operasi standard (SOP), dengan kesemua aksi mesti berpandukan Garis Panduan Pengelolaan Perlawanan Liga Malaysia 2020 tanpa penonton.

“Diingatkan sebarang kegagalan mematuhi dan pelanggaran SOP oleh pasukan merupakan satu kesalahan serius dan akan dikenakan tindakan yang sewajarnya oleh MFL. Sebarang perubahan atau pindaan kalendar dan jadual adalah tertakluk kepada keputusan Ahli Lembaga Pengarah,” katanya.


‘Kawan gaduh’ rupanya jodoh, dapat ANC bersama

AYER KEROH 7 Disember – Siapa sangka daripada dikenali sebagai kawan gaduh di kampus, Mohamad Hakim Mohd Edris, 30 dan Nur Amirah Roslan, 27, kini bergelar suami isteri dan bakal menimang cahaya mata pertama.

Kedua-duanya menerima penganugerahan itu daripada Canselor UNIMEL Tun Seri Setia (Dr.) Mohd Ali Mohd Rustam pada sidang kedua Istiadat Konvokesyen Ke-24 di Pusat Dagangan Antarabangsa Melaka (MITC), petang semalam.

Menurut Mohamad Hakim, dia dan isteri yang merupakan graduan Ijazah Sarjana Muda Pengurusan Pembangunan Islam (Kepujian) dan berjaya meraih Anugerah Dekan pada setiap semester.

Menceritakan detik pertemuan mereka di UNIMEL (dahulu dikenali sebagai KUIM), Eksekutif Pengurusan sebuah syarikat swasta itu berkata, dia mengenali isteri ketika bergiat aktif dalam sebuah persatuan universiti milik penuh Kerajaan Negeri itu.

“Pada waktu itu saya merupakan Pengerusi dan isteri saya Timbalan Pengerusi. Ketika itu kami tidak pernah bercinta dan hanya dikenali sebagai kawan gaduh.

“Tapi jodoh itu hadir selepas kami tamat belajar, iaitu ketika praktikal di tempat sama sehinggalah kami mengikat ikatan yang sah setahun yang lalu,” katanya ketika ditemui Melaka Hari Ini.

“Antara momen indah ialah apabila kami berjaya menganjurkan program pembersihan pantai di Pengkalan Balak yang mana pada ketika itu kami menjadi antara yang pertama membuat program seumpamanya di pantai.

“Ketika itu juga kami mengetahui selok-belok dan tatacara berurusan dengan pihak pengurusan serta agensi Kerajaan Negeri dan kami banyak belajar pada waktu itu,” katanya.


Kes Bella: Hakim dan semua pihak terlibat lawat lokasi kejadian

KUALA LUMPUR, 13 April – Hakim dan semua pihak yang terlibat dalam perbicaraan kes pengasas Rumah Bonda yang didakwa mengabai dan menganiaya seorang remaja perempuan sindrom Down yang dikenali sebagai Bella, hari ini melawat lokasi kejadian di sebuah unit kondominium di Wangsa Maju yang merupakan tempat tinggal mangsa.

Hakim Mahkamah Sesyen Izralizam Sanusi tiba di lokasi kejadian kira-kira 10.51 pagi diiringi beberapa kenderaan polis dan sebuah kereta peronda polis (MPV) dan dikawal rapi oleh polis serta pengawal keselamatan kondominium itu.

Tertuduh, Siti Bainun Ahd Razali dilihat menaiki kenderaan yang dipandu peguamnya Nur A’minahtul Mardiah Md Nor. Seorang lagi peguamnya Asiah Jalil turut serta dalam lawatan itu dan mereka tiba di lokasi kejadian secara berasingan kira-kira 10 pagi.

Lawatan itu berakhir pada 11.50 pagi dan kesemua pihak dilihat meninggalkan kondominium itu sebelum menuju ke Kompleks Mahkamah Jalan Duta bagi meneruskan prosiding perbicaraan hari ini.

Lawatan itu bertujuan untuk mahkamah melihat dengan lebih jelas gambaran atau pandangan bilik (dobi) supaya lebih memahami insiden yang diceritakan dalam keterangan saksi pendakwaan kelima, Yasmin Nahar Mahmood, 18, yang juga penghuni Rumah Bonda.

Ini berikutan permohonan pihak pembelaan untuk melawat tempat kejadian bagi mendapatkan gambaran sebenar rumah selain saiz bilik dobi di kondominium berkenaan kerana menurut Yasmin, banyak kejadian dilakukan oleh tertuduh di bilik itu.

Namun pihak media yang berkumpul di lokasi itu sejak 9 pagi tidak dibenarkan masuk dan hanya menunggu di pintu masuk utama ke kawasan kondominium itu.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021.

Tertuduh didakwa mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.- BERNAMA


PM Anwar umum tol percuma 20, 21 Jan sempena Tahun Baharu Cina

PUTRAJAYA, 18 Jan – Pengecualian bayaran tol akan diberikan kepada pengguna lebuh raya seluruh negara melibatkan semua kelas kenderaan pada 20 dan 21 Jan ini sempena sambutan Tahun Baharu Cina, kata Perdana Menteri Datuk Seri Anwar Ibrahim.

“Berita baik, Kementerian Kerja Raya dan Kementerian Pengangkutan (sudah) adakan perbincangan dengan syarikat pengendali lebuh raya bagi ditiadakan (bayaran) tol pada 20 dan 21 Jan ini.

“Ini bagi memudahkan rakyat bukan hanya berbangsa Cina tetapi juga Melayu dan India untuk pulang bercuti,” kata beliau pada sidang media selepas Mesyuarat Kabinet di sini hari ini.


Kelonggaran bagi penerima lengkap vaksin COVID-19 dipertimbang – Muhyiddin

PUTRAJAYA 15 Julai – Individu yang lengkap menerima dua dos vaksin COVID-19 akan dipertimbangkan diberi kelonggaran tertentu termasuk makan di kedai dan melakukan rentas daerah atau negeri, kata Perdana Menteri Tan Sri Muhyiddin Yassin.

Katanya, beliau telah meminta Jawatankuasa Khas Jaminan Akses Bekalan Vaksin COVID-19 (JKJAV) untuk membuat penilaian semula berhubung prosedur operasi standard (SOP) bagi mereka yang sudah menerima dua dos suntikan vaksin.

“Mutakhir sekali saya minta Jawatankuasa Pengurusan (JKJAV) ini menilai semula bagi mereka yang dapat vaksin dua suntikan supaya mereka akan diberikan kelonggaran-kelonggaran, sama ada dari segi perjalanan atau pergi ke kedai atau makan di restoran.

“Ini petanda supaya kita nak tunjukkan sementara kita menguruskan COVID-19, maka kehidupan rakyat mungkin sedikit demi sedikit akan kembali seperti masa-masa yang lepas,” katanya kepada media selepas membuat tinjauan penyediaan Bakul Prihatin Negara di Dewan Perdana Nur, Kementerian Pembangunan Wanita, Keluarga dan Masyarakat, di sini hari ini.

“Jadi bersabarlah, jangan kata kerajaan tak bagi tumpuan, tapi yakinlah dengan kerjasama pimpinan dalam kerajaan, swasta, rakyat dan NGO (badan bukan kerajaan), kita boleh menang dalam menghadapi ‘peperangan’ ini,” katanya.

Malaysia mula melaksanakan PICK pada 24 Feb lepas dan setakat ini sebanyak 12,647,558 dos vaksin telah diberikan, menjadikan jumlah keseluruhan individu yang telah lengkap dua dos vaksin ialah 4,003,266 atau 12.3 peratus daripada populasi rakyat Malaysia.


Pengecualian bayaran sewa kantin, premis di sekolah dilanjutkan hingga hujung tahun

KUALA LUMPUR, 21 Jun – Pengecualian sewaan kantin dan premis dalam sekolah di bawah Kementerian Pendidikan (KPM) dilanjutkan enam bulan lagi bermula 1 Julai sehingga 31 Dis, kata Menteri Kanan Pendidikan Datuk Dr Radzi Jidin.

Beliau berkata pelanjutan itu dibuat selepas mengambil kira situasi ekonomi semasa serta memahami bahawa pengusaha kantin dan penyewa premis sedang dalam proses pemulihan daripada kesan pandemik COVID-19.

“Tempoh dua tahun yang lalu merupakan satu tempoh yang amat sukar bagi pengusaha kantin dan juga penyewa premis di sekolah KPM.

“KPM yakin pelanjutan untuk tempoh enam bulan ini akan dapat membantu dan memberi manfaat kepada pengusaha kantin dan juga penyewa premis di sekolah KPM dan seterusnya memberi manfaat kepada warga sekolah,” katanya dalam video yang dimuat naik di Facebook beliau hari ini.

Sebelum ini dilaporkan KPM memberi pengecualian sewaan kantin dan premis atau ruang perniagaan di bawah kementerian itu bagi tempoh enam bulan bermula Julai 2021 sebelum melanjutkan untuk tempoh enam bulan lagi sehingga bulan ini.


Banjir: Lima pekerja balak berenang 300 meter selamatkan diri

DUNGUN, 18 Dis – Lima orang pekerja balak yang menghuni sebuah rumah kongsi berdekatan Sungai Kelemin di Hulu Dungun di sini, terpaksa menggadai nyawa merenangi banjir sejauh 300 meter untuk ke tebing sungai, sebelum diselamatkan pihak bomba.

Nasir Abdullah, 57, berkata beliau bersama rakan-rakannya terperangkap sejak petang semalam akibat air yang naik mendadak sehingga menenggelamkan sebuah jambatan kecil yang merupakan satu-satunya laluan keluar daripada rumah kongsi itu.

“Kami sudah berada di rumah kongsi sejak lima hari lepas dan hujan sejak semalam menyebabkan air naik begitu cepat menyebabkan kami tidak boleh keluar hari ini. Bekalan makanan pun semakin berkurangan jadi kami pun menghubungi majikan dan minta diselamatkan.

Selepas itu kami keluar dari rumah kongsi dan berenang sampai ke tebing sungai sebab jambatan sudah tenggelam. Bomba pula ambil kami dengan bot,” katanya ketika ditemui pemberita selepas diselamatkan pasukan penyelamat di tebing Sungai Kelemin, Kampung Talong, Hulu Dungun di sini hari ini.

Nasir yang berasal dari Sandakan, Sabah berkata meskipun rumah kongsi didiaminya terletak di kawasan yang tinggi namun beliau dan rakan-rakan mengambil keputusan untuk keluar dari kawasan itu kerana bimbang sekiranya banjir semakin buruk dan mereka akan terputus bekalan makanan.

Sementara itu Ketua Balai Bomba Dan Penyelamat Bandar Al-Muktafi Billah Shah (AMBS), Penolong Penguasa Bomba, Zul Husni Abdul Rahman berkata pasukan penyelamat mengambil masa selama 40 minit untuk menyelamatkan pekerja rumah kongsi berkenaan dengan menyeberangi Sungai Kelemin sejauh lapan kilometer.

“Kerja-kerja penyelamatan dilakukan oleh empat anggota Balai Bomba AMBS dan dibantu empat anggota polis dari Balai Polis Kuala Jengal, dengan menggunakan sebuah bot milik bomba.

Keadaan arus sungai yang deras dan risiko kayu balak yang hanyut menyebabkan kita mengalami kesukaran menyelamatkan pekerja-pekerja yang berumur lingkungan 50-an itu,” katanya.

Dalam pada itu Zul Husni menasihati semua pekerja rumah kongsi terutama yang terletak berdekatan sungai supaya lebih berhati-hati apabila tibanya musim tengkujuh.

Katanya mereka juga perlu keluar dari rumah kongsi lebih awal sekiranya keadaan hujan berterusan bagi mengelakkan daripada terperangkap dengan keadaan banjir yang lebih buruk sehingga menyukarkan operasi menyelamat.- BERNAMA


Perdana Menteri ucap Selamat Hari Ponggal kepada masyarakat India

KUALA LUMPUR, 14 Jan – Perdana Menteri Tan Sri Muhyiddin Yassin hari ini mengucapkan Selamat Hari Ponggal kepada kaum India yang meraikan sambutan itu di negara ini.

Dalam hantaran Facebook rasmi beliau, Muhyiddin berharap mereka masih dapat meraikan sambutan itu bersama-sama keluarga walaupun tiada aktiviti kunjung-mengunjung dapat dilakukan.

Ponggal merupakan perayaan yang disambut selama empat hari bermula hari pertama bulan Thai mengikut kalendar Tamil bersempena musim menuai, menandakan kesyukuran terhadap hasil yang diterima.

Ponggal adalah perkataan Tamil yang bermaksud ‘mendidih susu sehingga melimpah’ yang merupakan simbolik hidup seseorang akan dilimpahi kemakmuran, kesejahteraan dan keamanan.- BERNAMA


Perlu bayar vaksin kanak-kanak selepas PICKids tamat

PUTRAJAYA, 27 April – Bayaran akan dikenakan bagi mendapatkan suntikan vaksin COVID-19 untuk kanak-kanak selepas Program Imunisasi COVID-19 Kebangsaan Kanak-kanak (PICKids) ditamatkan pada 15 Mei ini, kata Menteri Kesihatan Khairy Jamaluddin.

Jawatankuasa Bertindak Imunisasi COVID-19 Kanak-Kanak (CITF-C) mengumumkan pemberian dos pertama di bawah PICKids hanya akan diberikan hingga 15 Mei ini dan tidak lagi ditawarkan selepas tarikh akhir berkenaan memandangkan permintaan rendah vaksinasi yang boleh menyebabkan pembaziran vaksin yang tinggi.

“Selepas tarikh tersebut, vaksin yang diberikan adalah secara berbayar dan jenis vaksin yang diberikan ialah Sinovac,” kata Khairy pada sidang media di sini hari ini bagi mengumumkan kelonggaran langkah kawalan dan pencegahan COVID-19 di negara ini selaras dengan Fasa Peralihan Ke Endemik.

Beliau berkata program PICKids tidak dapat dipanjangkan kerana ia melibatkan tarikh luput vaksin, penghantaran daripada pengeluar selain terdapat usaha untuk memperoleh lebih banyak ubat antiviral.

Dalam pada itu, Khairy berkata penularan COVID-19 di negara ketika ini berada pada tahap terkawal dengan kadar positiviti antara lima hingga 10 peratus.

“Esok (Khamis) merupakan hari terakhir KKM akan mengeluarkan (pelaporan itu) dan ia akan dikeluarkan secara mingguan selepas ini,” katanya. – BERNAMA


Penjawat awam tular di TikTok sokong Israel, dicekup polis

BANDA HILIR 19 Mei. – Seorang penjawat awam yang membuat provokasi menyokong secara terbuka terhadap kekejaman rejim zionis Israel sehingga menimbulkan kemarahan orang ramai dipercayai memuat naik video ke media sosial berkenaan di bawah pengaruh dadah.

Ketua Polis Daerah Melaka Tengah Asisten Komisioner Afzanizar Ahmad berkata, pihaknya menerima laporan pada jam 11.13 pagi semalam memaklumkan video tular lelaki berusia 31 tahun yang didakwa menyokong kekejaman rejim Israel.

Katanya, siasatan awal mendapati suspek memuat naik video menerusi aplikasi TikTok berdurasi 59 saat menggunakan nama @pahlawan90 dengan menyatakan sokongan terhadap rejim zionis itu.

Berikutan itu, suspek diminta hadir ke Ibu Pejabat Polis Daerah (IPD) Melaka Tengah bagi merekodkan keterangan semalam sebelum ditahan untuk siasatan lanjut.

Afzanizar berkata, ujian saringan air kencing mendapati suspek positif dadah jenis morfin dan dia direman dua hari bermula hari ini hingga Jumaat bagi membolehkan siasatan secara berasingan dijalankan mengikut Seksyen 15(1)(A) Akta Dadah Berbahaya.

“Siasatan lanjut mendapati suspek memuat naik video berkenaan di bawah pengaruh dadah dan berikutan itu polis merampas telefon bimbit dipercayai digunakannya ketika kejadian.

“Kes itu disiasat mengikut Seksyen 505 (C) Kanun Keseksaan serta Seksyen 233 Akta Komunikasi dan Multimedia Malaysia 1998 kerana memuat naik video menyentuh sensitiviti agama,” katanya.

Dalam pada itu, Afzanizar menasihatkan orang ramai supaya menggunakan platform media sosial dengan bertanggungjawab tanpa membuat sebarang kenyataan yang menyentuh sensitiviti mana-mana agama dan masyarakat yang berbilang kaum.

Sebelum ini tular rakaman video berdurasi 59 saat di aplikasi TikTok yang dimuat naik seorang penjawat awam dipercayai kakitangan penjara Sungai Udang, di sini, berhubung pendiriannya yang secara terbuka menyokong kekejaman rejim Israel terhadap masyarakat Palestin.

Video itu mendapat perhatian netizen dan menimbulkan rasa kurang senang rakyat Malaysia yang menganggap individu berkenaan tidak sensitif dengan isu global yang sedang berlaku ketika ini.


47.2 peratus populasi Malaysia lengkap dua dos vaksin – JKJAV

KUALA LUMPUR 3 Sept – Sebanyak 47.2 peratus populasi keseluruhan di Malaysia atau seramai 15,429,300 individu telah lengkap menerima dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Menerusi perkongsian infografik di laman Twitter rasminya hari ini, JKJAV memaklumkan setakat semalam juga, seramai 20,115,233 individu atau 61.6 peratus sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 35,519,754 dos.

Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 65.9 peratus setakat semalam berbanding 65.1 peratus, pada Rabu.

Sementara itu, vaksinasi harian semalam merekodkan sebanyak 369,280 dos diberikan, iaitu 187,645 merupakan dos kedua dan baki 181,635 adalah dos pertama.


Guru enggan divaksin diberi tugasan lain

YAN 4 Sept – Seramai 2,500 guru yang enggan menerima suntikan vaksin COVID-19 akan diberi tugasan lain di sekolah semasa sesi persekolahan dibuka nanti, berikutan mereka tidak dibenarkan mengajar secara bersemuka dalam kelas.

“Pada masa sama kami juga sedang berbincang dengan Jabatan Perkhidmatan Awam (JPA) apa tindakan dan pendekatan selanjutnya untuk guru-guru ini, insya-Allah saya sendiri akan berhubung dengan sebahagian daripada mereka,” katanya.

Beliau berkata demikian pada sidang media di Sekolah Kebangsaan Haji Nyak Gam, di sini hari ini, selepas melawat kesan banjir akibat fenomena kepala air di daerah Yan pada 18 Ogos lalu.

Semalam, Radzi dilaporkan sebagai berkata, Kementerian Pendidikan (KPM) menetapkan guru yang enggan menerima vaksin COVID-19 tidak dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Oktober ini.

Dalam pada itu, Radzi berkata, pihak sekolah masih menjalankan kaji selidik untuk mendapatkan gambaran awal mengenai penerimaan ibu bapa untuk membenarkan anak mereka mengambil suntikan vaksin COVID-19.

“Kita masih menunggu maklum balas daripada ibu bapa. Itu bukan satu arahan, tetapi tinjauan untuk mendapat gambaran sedikit sebanyak kerana sebarang urusan berkaitan vaksinasi adalah di bawah JKJAV (Jawatankuasa Khas Jaminan Akses Bekalan Vaksin COVID-19) dan CITF (Pasukan Petugas Khas Imunisasi COVID-19),” katanya.


Sekatan eksport ayam hanya langkah sementara – Ronald

KUALA LUMPUR, 4 Ogos – Sekatan pengeksportan ayam pedaging hidup yang masih berkuat kuasa adalah bersifat sementara, iaitu sehingga harga dan pengeluaran ayam kembali stabil sepenuhnya, kata Menteri Pertanian dan Industri Makanan Datuk Seri Dr Ronald Kiandee.

Beliau berkata kerajaan juga sedar peningkatan kos pengeluaran ayam berikutan kenaikan kos makanan ternakan dan pemberhentian eksport memberi kesan kepada pulangan penternak.

“Dalam hal ini buat pertama kalinya, kerajaan bersetuju memberi subsidi kepada penternak ayam pedaging dan ayam penelur berjumlah RM1.1 bilion secara keseluruhannya bagi meringankan beban penternak ayam. Pemberian subsidi ini bermula 5 Feb 2022 dan akan berakhir pada 31 Ogos 2022.

“Setakat 29 Julai 2022, sebanyak 8,907 permohonan subsidi diluluskan berjumlah RM748 juta,” katanya pada sesi soal jawab di Dewan Rakyat di sini hari ini.

Menurutnya Kementerian Pertanian dan Industri Makanan melalui Jabatan Perkhidmatan Veterinar sentiasa memantau dan mengadakan sesi libat urus dengan semua pihak berkepentingan dalam rantaian pengeluaran bekalan ayam termasuk di peringkat ladang bagi memastikan bekalan dan kelangsungan pengeluaran ayam negara berada pada tahap optimum dan stabil.

Ronald berkata demikian menjawab soalan Wong Shu Qi (PH-Kluang) yang ingin tahu kerugian dihadapi sektor penternakan ayam seluruh Malaysia sejak larangan eksport ayam berkuat kuasa pada 1 Jun 2022.

Sementara itu, menjawab soalan Dr Azman Ismail (PH-Kuala Kedah) berkenaan stok penimbal negara bagi beras, Ronald berkata ketika ini kedudukan stok penimbal beras adalah pada paras 221,313 tan metrik iaitu 88.5 peratus daripada jumlah sasaran yang ditetapkan kerajaan iaitu 250,000 tan metrik menjelang 2022.

Beliau berkata kerajaan sedang menggandakan stok penimbal beras secara berperingkat daripada 150,000 tan metrik kepada 290,000 tan metrik menjelang 2023 bagi memastikan jaminan bekalan makanan negara serta menghadapi sebarang situasi luar jangka.

“Bagi menampung keperluan beras negara, kementerian sentiasa memastikan kedudukan stok beras sentiasa melebihi paras purata keperluan iaitu 200,000 tan metrik sebulan.

“Kedudukan stok beras di dalam negara di peringkat kilang, borong dan runcit sentiasa pada kadar konsisten setiap masa iaitu purata 400,000 tan metrik hingga 500,000 tan metrik,” katanya.


Kronologi insiden babitkan pesawat Hawk TUDM sejak 1996

KUALA LUMPUR, 17 Nov – Berikut adalah kronologi insiden membabitkan pesawat pejuang Hawk milik Tentera Udara Diraja Malaysia (TUDM) yang terhempas dan mendarat cemas sejak tahun 1996.

* 18 Jun 1996 — Pesawat pejuang Hawk 108 terhempas ketika membuat penerbangan latihan berhampiran Pangkalan TUDM di Butterworth, Pulau Pinang. Tiada kecederaan.

* 23 Julai 1996 — Pesawat pejuang Hawk terhempas dan meletup di sebuah gaung kecil di luar Lapangan Terbang Labuan. Dua juruterbang terselamat.

* 10 Sept 1998 — Juruterbang terkorban apabila pesawat latihan Hawk 208 yang dikendalikannya terhempas di Kuala Betis, Gua Musang kira-kira 200 kilometer dari Kota Bharu, Kelantan.

* 2 Okt 2000 — Pesawat pejuang Hawk 108 terbabas semasa mendarat di Pangkalan TUDM Labuan selepas menjalani latihan penerbangan biasa. Juruterbang terselamat.

* 15 Jun 2017 — Sebuah pesawat pejuang Hawk 108 hilang di persekitaran utara Kuantan iaitu di sempadan Terengganu dan Pahang setelah terputus hubungan pada 11.30 pagi. Dua juruterbang disahkan terkorban selepas pesawat itu terhempas di kawasan hutan berpaya di Chukai, Terengganu.

* 16 Nov 2021 — Sebuah pesawat pejuang Hawk 108 terlibat dalam kemalangan di kawasan landasan Pangkalan Udara di Butterworth, Pulau Pinang pada 10.07 malam. Seorang juruterbang terselamat manakala seorang lagi terkorban.


‘Bendera putih di hotel bukan nak rayu bantuan’

BANDARAYA MELAKA 1 Julai – Bendera putih yang dinaikkan di Hotel La Crista, di sini, adalah simbolik bagi meluahkan bahawa sektor perhotelan Melaka terjejas dan semakin dihimpit tekanan dalam situasi pandemik yang melanda negara.

Pengurus Besarnya, Jason R Bak berkata, pihaknya terpaksa menaikkan bendera itu bukannya untuk memohon bantuan makanan seperti yang dilaksanakan sesetengah pihak, namun sekadar mempamerkan solidariti menunjukkan sektor itu terjejas dan gagal menerima bantuan dengan lebih menyeluruh.

Jelasnya, pihaknya kesal berikutan tiada jalan penyelesaian secara terus kepada pihak hotel bagi membantu menguruskan sektor itu membuatkan pengusaha terkesan sehingga ramai pekerja hotel yang dicutikan tanpa gaji.

“Semoga bendera putih ini mendapatkan perhatian yang sewajarnya demi menegakkan kemakmuran semua pekerja hotel di Malaysia,” katanya kepada Melaka Hari Ini.

Beliau berharap, pihak terlibat memainkan peranan dan menyalurkan pelbagai inisiatif buat pemain industri pelancongan itu dengan lebih telus bagi memastikan ia benar benar diterima pihak yang terkesan.

“Selain itu, pihak terlibat perlu memperluaskan program vaksinasi dah mengkaji semula kebenaran merentas negeri agar pemain industri pelancongan Melaka mampu dibangunkan semula di Melaka,” katanya.


Pemimpin politik menghadap Yang di-Pertuan Agong

KUALA LUMPUR 9 Jun – Pemimpin parti-parti politik negara mula menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Secara kebiasaannya, Muhyiddin selaku ketua kerajaan akan menghadap Seri Paduka sebelum mesyuarat Kabinet berlangsung pada setiap Rabu, bagi menyembah maklum perkembangan pentadbiran negara.

Semasa bercakap kepada pemberita yang menunggu di luar Istana Negara, Presiden PKR itu berkata sesi menghadap itu berkisar kepada perbincangan mengenai isu COVID-19, persidangan Parlimen serta kedudukan ekonomi negara.

“Pertama tentulah saya bawa mengenai pandangan kita (pembangkang) tentang COVID-19, soal ujian saringan yang rendah, soal jangkitan serta kematian dan saya terharu kerana Tuanku begitu arif tentang perkembangan-perkembangan semasa,” katanya.

Pada 11 Jan lalu, Al-Sultan Abdullah mengisytiharkan Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Pada awal minggu ini, media melaporkan Seri Paduka dijadual menerima menghadap barisan pemimpin parti-parti politik negara bermula hari ini hingga minggu depan, termasuk menerusi persidangan video.

Sementara itu, Setiausaha Agung DAP Lim Guan Eng menjadi pemimpin pembangkang kedua tiba di Istana Negara kira-kira jam 2 petang sebelum beredar pada jam 3.15 petang.

Lim ketika ditemui pemberita selepas itu berkata beliau mengutarakan pandangan partinya berhubung kes COVID-19 dan kesan terhadap ekonomi negara dan rakyat pada sesi menghadap itu.

“Kita harapkan Tuanku yang merupakan harapan rakyat mendapat pembelaan khususnya dari segi bantuan ekonomi dan juga aspek vaksinasi yang harus disegerakan kepada rakyat,” katanya.

Selain mengajukan permasalahan rakyat ekoran pandemik COVID-19 yang melanda negara ketika ini, Mohamad berkata beliau turut menyuarakan mengenai keperluan persidangan Parlimen diadakan.


Zakat Melaka sasar pungutan RM108 juta tahun ini

SERI NEGERI 27 April – Sasaran jumlah kutipan zakat sebanyak RM108 juta bagi tahun ini dijangka mampu dicapai kata Ketua Pegawai Eksekutif Zakat Melaka Datuk Ibrahim Fadzil.

“Zakat pendapatan ini kebanyakannya daripada potongan gaji pegawai kerajaan dan swasta. Zakat perniagaan pula mencatatkan kutipan yang tinggi melebihi 300 peratus disebabkan ada entiti perniagaan yang membayar awal,” katanya.

Beliau berkata demikian kepada Melaka Hari Ini (MHI) selepas Majlis Penyerahan Zakat Perniagaan oleh agensi korporat di Dewan Seri Utama, Pejabat Yang di-Pertua Negeri Tun Seri Setia Mohd Ali Mohd Rustam, di Seri Negeri, Ayer Keroh, hari ini.


Pelajar IPT dibenar pulang sempena cuti semester mulai 12 Julai

PUTRAJAYA 9 Julai – Pelajar institut pendidikan tinggi (IPT) dibenarkan pulang ke rumah masing-masing sempena cuti semester 2020/2021 mulai Isnin depan (12 Julai), kata Kementerian Pengajian Tinggi (KPT).

KPT dalam kenyataan hari ini memaklumkan mekanisme kawalan pergerakan pelajar dilaksanakan secara berfasa iaitu bagi fasa permulaan, hanya pergerakan pelajar yang tidak tertakluk kepada Perintah Kawalan Pergerakan Diperketatkan (PKPD) dibenarkan.

Bagi pelajar yang pulang ke Wilayah Persekutuan Labuan, Sabah dan Sarawak, kos ujian saringan Tindak Balas Berantai Polimerase (RT-PCR) ditanggung sepenuhnya oleh kerajaan manakala kos kuarantin ditanggung kerajaan negeri masing-masing.

KPT memaklumkan kaedah pergerakan sehala ditetapkan iaitu menggunakan pengangkutan bas yang diselaraskan IPT masing-masing dengan pematuhan prosedur operasi standard (SOP) ketat.

Penggunaan kenderaan sendiri oleh pelajar dibenarkan manakala ibu bapa atau penjaga pula tidak dibenarkan merentas negeri untuk membawa pelajar pulang, menurut KPT.

KPT berkata kebenaran untuk pelajar IPT pulang ke rumah sempena cuti semester itu dipersetujui dalam Mesyuarat Sidang Khas Majlis Keselamatan Negara (MKN), semalam.

Perincian mengenai pergerakan pelajar boleh dirujuk pada SOP Pelan Pemulihan Negara dan Soalan Lazim Pergerakan Pelajar Pulang bagi mendapatkan maklumat lanjut.

Pihak berkenaan juga boleh menghubungi Bilik Gerakan COVID-19 KPT yang beroperasi 24 jam sehari di talian 03-88706777/6949/6623/6628, menerusi laman web IPT atau berurusan dengan Pegawai Penyelaras di IPT masing-masing.


Pencerobohan nelayan asing, kemasukan pekerja asing antara tumpuan Parlimen hari ini

KUALA LUMPUR, 15 Feb – Isu pencerobohan nelayan asing dan usaha mempercepat kemasukan pekerja asing bagi menyelesaikan masalah kekurangan pekerja antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung isu pencerobohan nelayan asing di kawasan Laut China Selatan diajukan Datuk Ahmad Marzuk Shaary (PN-Pengkalan Chepa) pada sesi soal jawab, mahu Menteri Dalam Negeri menjelaskan usaha kerajaan mengatasi isu yang boleh menjejaskan pendapatan nelayan tempatan dan menceroboh kedaulatan negara.

Turut tersenarai, soalan Lim Guan Eng (PH-Bagan) kepada Menteri Sumber Manusia mengenai usaha kerajaan mempercepat kemasukan pekerja asing dan jangkaan tempoh masalah kekurangan pekerja asing akan diatasi serta bentuk kelonggaran diberikan kepada majikan.

Che Mohamad Zulkifly Jusoh (PN-Besut) pula meminta Menteri Kemajuan Desa dan Wilayah menyatakan sama ada kerajaan berhasrat memberi wang tunai secara sekali beri kepada penoreh getah yang terjejas akibat hujan hampir sepanjang tahun dan faktor harga getah rendah.

Selain itu, isu kesesakan di Jabatan Kecemasan hospital seluruh negara akan diajukan Dr Kelvin Yii Lee Wuen (PH-Bandar Kuching) yang meminta penjelasan Menteri Kesihatan berhubung rancangan kementerian bagi menyelesaikan isu berkenaan.


Tanah runtuh: 51 dewasa, 30 kanak-kanak berdaftar di tapak perkhemahan malam tadi

KUALA LUMPUR, 16 Dis – Seramai 51 dewasa dan 30 kanak-kanak mendaftar untuk bermalam di tapak perkhemahan di Father’s Organic Farm, Gohtong Jaya, Batang Kali, yang dilanda tanah runtuh awal pagi tadi, kata individu bertanggungjawab di tapak perkhemahan itu yang hanya ingin dikenali sebagai Chang.

Bagaimanapun Chang berkata beliau tidak pasti sama ada terdapat kanak-kanak berusia bawah empat tahun di tapak perkhemahan kerana mereka tidak perlu mendaftar, dan hanya kanak-kanak berumur antara empat dan 12 tahun perlu mendaftar.

Laporan awal media menyebut kira-kira 100 orang berada di tapak perkhemahan itu yang dikhuatiri terperangkap dalam kejadian tanah runtuh berketinggian 30 meter berhampiran ladang organik berkenaan.


Aliran trafik di lebuh raya utama lancar pagi ini

KUALA LUMPUR, 11 Julai – Aliran trafik di semua lebuh raya utama bergerak lancar pagi ini berikutan orang ramai dijangka memulakan perjalanan masuk atau keluar dari Lembah Klang selepas bercuti sempena Hari Raya Aidiladha semalam.

Lembaga Lebuhraya Malaysia (LLM) menerusi perkongsian di Twitter rasminya melaporkan trafik masih lancar di kedua-dua arah di sepanjang lebuh raya bagi sektor utara, selatan dan timur termasuk lokasi-lokasi di sekitar plaza tol setakat 10.30 pagi ini.

Satu kemalangan dilaporkan berlaku di Lebuhraya Utara Selatan (PLUS) di KM52.7 arah utara dari Sedenak ke Simpang Renggam namun tiada lorong terhalang dan kenderaan bergerak lancar.

Selain itu, satu kemalangan dilaporkan di Lebuhraya Kuala Lumpur-Karak di KM34 arah barat dari Genting Sempah ke Gombak sehingga menghalang laluan lorong laju namun aliran trafik masih lancar di lokasi.

LLM menasihati pengguna jalan raya terutama di bahagian timur agar mengikuti Jadual Cadangan Waktu Perjalanan Lebuhraya Utara-Selatan sama ada perjalanan keluar atau kembali ke Lembah Klang sempena cuti perayaan ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.


Didik pelajar jadi pengguna jalan raya berhemah

BUKIT KATIL 2 Februari – Meskipun kelihatan remeh namun pemakaian topi keledar dan cara melintas jalan antara aspek keselamatan yang perlu diberi perhatian dalam kalangan pelajar.

Pengarah Jabatan Pengangkutan Jalan (JPJ) Melaka, Muhammad Firdaus Shariff berkata, pelajar khususnya perlu diberi pendedahan agar mereka mempunyai pengetahuan sekaligus dapat mempraktikkan langkah keselamatan di jalan raya.

“Justeru itu, pihak kami sentiasa bersedia dan berbesar hati untuk tampil dan hadir ke sekolah-sekolah bagi melibatkan diri dan berkongsi ilmu dalam melahirkan pengguna jalan raya yang berhemah.

“Dalam berkongsi maklumat dan mempromosikan budaya keselamatan jalan raya beberapa perkara dititik beratkan seperti pemakaian topi keledar, pengenalan kepada lampu isyarat, teori melintas jalan dan menunggang motosikal dengan cara yang betul,” katanya.

“Kita dijemput ke dua buah sekolah iaitu Sekolah Menengah Kebangsaan (SMK) Paya Rumput dan SMK Ayer Molek untuk memberi ceramah keselamatan jalan raya. Di SMK Paya Rumput ia membabitkan seramai 750 pelajar manakala di SMK Ayer Molek pula, 300 pelajar.

“Secara tidak langsung, menerusi ceramah yang diadakan ini bukan sahaja pelajar yang mendapat manfaat malah kakitangan sekolah juga dapat pemahaman tentang keselamatan jalan raya sekali gus membudayakan pemanduan berhemah,” katanya.


Agong berkenan solat Jumaat di Masjid Wilayah Persekutuan

KUALA LUMPUR, 3 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menunaikan solat Jumaat di Masjid Wilayah Persekutuan, di sini.

Al-Sultan Abdullah berangkat tiba di masjid itu pada 1.07 tengah hari, disambut Perdana Menteri Datuk Seri Ismail Sabri Yaakob dan beberapa menteri.

Turut hadir Menteri di Jabatan Perdana Menteri (Hal Ehwal Agama) Datuk Idris Ahmad, Menteri di Jabatan Perdana Menteri (Ekonomi) Datuk Seri Mustapa Mohamed, Menteri Wilayah Persekutuan Datuk Seri Dr Shahidan Kassim dan Menteri Kewangan Tengku Datuk Seri Zafrul Tengku Abdul Aziz.

Sejurus ketibaan, Seri Paduka kemudiannya menyertai jemaah masjid untuk mendengar khutbah bertajuk ‘Dirgahayu Tuanku, Rahmat Selalu’ yang disampaikan Imam Besar Masjid Wilayah Persekutuan Muhyidin Aziz @ Saari.

Khutbah bersempena Hari Keputeraan Rasmi Al-Sultan Abdullah Isnin ini menyentuh mengenai amalan sistem Raja Berperlembagaan yang meletakkan Yang di-Pertuan Agong pada kedudukan paling tinggi dan memiliki fungsi melindungi agama serta negara selain menjadi lambang perpaduan dan kesejahteraan seluruh masyarakat.

“Alhamdulillah, kita dikurniakan seorang Sultan berjiwa rakyat yang menyempurnakan amanah pemerintahan dengan sifat-sifat insani dan berusaha memastikan keamanan dan kesejahteraan rakyat diutamakan dalam apa-apa jua situasi.

“Semoga kebijaksanaan pimpinan seorang Sultan akan diperkukuhkan dengan nasihat barisan ulama yang tegas dan barisan umara (pemerintah) yang ikhlas, akan didukung dengan ketaatsetiaan rakyat yang hidup harmoni dan lebih utama dilimpahi cahaya petunjuk Ilahi,” kata Muhyidin.

Beliau berkata Malaysia juga melihat kebijaksanaan Seri Paduka dan Raja-Raja Melayu yang mengambil beberapa keputusan bijak menstabilkan negara dalam menghadapi kemelut politik dan cabaran ketika negara menghadapi pandemik COVID-19.

“Syukur kepada Allah SWT, institusi diraja memayungi kita dengan keadilan dan kebijaksanaan dalam memastikan keamanan, dapat dinikmati seluruh rakyat. Maka, sewajarnya kita menumpahkan seluruh ketaatan dan kesetiaan sesuai prinsip asas Rukun Negara yang kita lafazkan sebagai warganegara,” katanya.

Mengakhiri khutbah itu, beliau memberi beberapa pesanan kepada jemaah supaya meneruskan hubungan baik antara rakyat dan pemerintah dengan masing-masing saling mendoakan bersesuaian tuntutan agama selain menjauhkan diri daripada perbuatan jahat dan sangkaan buruk terhadap pemerintah serta masyarakat.

Selesai solat, Seri Paduka berkenan beramah mesra, bersalaman serta berswafoto dengan beberapa jemaah sebelum berangkat pulang ke Istana Negara kira-kira 2.15 petang.- BERNAMA


Buka sempadan: Penggiat industri pelancongan dah bersedia – Nancy

KUCHING, 19 Mac – Kementerian Pelancongan, Seni dan Budaya (MOTAC) yakin penggiat industri pelancongan sudah bersiap sedia bagi menerima pelancong dari luar apabila sempadan negara dibuka semula mulai 1 April.

“(Ya saya yakin) penggiat industri sudah bersedia. Sebelum kerajaan umum buka sempadan saya minta mereka bersedia dalam pelbagai aspek termasuk menaik taraf fasiliti mereka,” katanya kepada pemberita pada majlis perasmian Kampus Satelit Institut Kraf Negara, Sarawak di sini hari ini.

Sebelum ini dilaporkan, Perdana Menteri Datuk Seri Ismail Sabri Yaakob mengumumkan negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Susulan pengumuman itu, Nancy pada 16 Mac lepas berkata MOTAC menyasarkan kedatangan dua juta pelancong ke Malaysia pada tahun ini dengan keuntungan melebihi RM6.8 bilion.

Sementara itu, Nancy berkata bagi mencapai sasaran kedatangan dua juta pelancong itu, MOTAC telah merangka pelbagai strategi bagi mencapai sasaran tersebut.

“Kalau kita hanya fokus pelancongan biasa sahaja mungkin sukar untuk capai jumlah pelancong yang tinggi, jadi kita perlu wujudkan peluang (anjur MICE) untuk bantu penggiat industri,” katanya.- BERNAMA


COVID-19: MRSM Muar ditutup seminggu

JOHOR BAHRU, 10 April – Maktab Rendah Sains Mara (MRSM) Muar diarahkan tutup selama tujuh hari bermula semalam (Sabtu) selepas 30 pelajar didapati positif COVID-19.

Pengerusi Jawatankuasa Kesihatan dan Perpaduan negeri Ling Tian Soon yang mengesahkan perkara itu berkata daripada jumlah itu, 11 pelajar disahkan positif COVID-19 menerusi ujian saringan yang dilakukan pada hari ketiga mendaftar masuk ke asrama sejak Isnin lepas.

“Kemudian pada hari kelima, ujian saliva telah dilakukan ke atas semua pelajar dan hasil ujian mendapati 19 lagi pelajar positif COVID-19.

“Kuarantin ke atas semua pelajar yang positif telah dibuat di tempat yang ditetapkan malah pengasingan serta-merta juga telah dilakukan atas nasihat PKD Muar,” katanya ketika dihubungi Bernama di sini hari ini.